הוועדה המשותפת לוועדה המיוחדת ולוועדת הכלכלה לדיון בהצעת חוק התקנים (תיקון - מעבדה מוסמכת לאישור ייבוא טובין) ובפרק י"ג (תקינה) בהצעת חוק ההסדרים, כנסת 20, פרוטוקול מספר 4, 2016-07-04 13:30

אלי כהן: צהריים טובים.

אלי כהן: אני מתכבד לפתוח את ישיבת הוועדה.

אלי כהן: ברשותכם, אנחנו עוברים היום על הצעת חוק התקנים (תיקון - מעבדה מוסמכת לאישור ייבוא טובין), התשע"ו-2015, שהגיש חבר הכנסת פולקמן.

אלי כהן: פנו אלינו גם לגבי הצגת מצגת של מכון התקנים.

אלי כהן: ברשותכם, מכיוון שחבר הכנסת מיקי זוהר צריך לצאת לפגישה נוספת, אז ניתן לו לומר כמה מילים, ולאחר מכן נמשיך בסדר הדוברים.

אלי כהן: חבר הכנסת זוהר, בבקשה.

מכלוף מיקי זוהר: תודה רבה, אדוני היושב-ראש, חברי חברי הכנסת, האורחים הנכבדים, אני עסקתי בנושא הצעת החוק הזו, כל מה שקשור למכון התקנים.

מכלוף מיקי זוהר: זיהיתי רעיון שאני לא יכול לומר שהוא רעיון שלילי.

מכלוף מיקי זוהר: בסופו של דבר, חבר הכנסת פולקמן הביא רעיון שהוא רעיון חיובי שאנחנו לא פוסלים אותו.

מכלוף מיקי זוהר: אבל אנחנו צריכים לעשות את זה בצורה נכונה ובהפעלת שיקול דעת נכון.

מכלוף מיקי זוהר: אנחנו לא יכולים להביא, חלילה, לקריסה של מכון התקנים הקיים.

מכלוף מיקי זוהר: מכון התקנים הקיים הוא גוף מאוד מאוד מאוד חשוב למדינת ישראל, מאחר והוא מגן על ילדינו ועל משפחותינו.

מכלוף מיקי זוהר: בסופו של דבר, אנחנו לא צורכים מוצרים או נחשפים לסכנות בריאותיות בחיי היום-יום.

מכלוף מיקי זוהר: אנחנו יודעים שיש גם עניין של הרבה מאוד ספקים ואנשים שמייבאים מוצרים ארצה למקסם את הרווחים שלהם, גם לפעמים במחיר שהציבור שלנו ישלם מחיר בריאותי, ואפילו יסכן את חייו.

מכלוף מיקי זוהר: לכן אנחנו צריכים את מכון התקנים חזק, איתן ויציב.

מכלוף מיקי זוהר: אם הצעת החוק הזו תביא למצב שנפגע באיכות של מכון התקנים, ביכולת שלו ליצור את מה שהוא יוצר, כמות העובדים שעובדת שם עלולה להצטמצם בצורה משמעותית, והרבה אנשים עלולים ללכת הביתה.

מכלוף מיקי זוהר: אם החוק הזה ייצור מצב שאנחנו נעשה נזק בלתי הפיך למכון התקנים הקיים, יכול להיות שהחוק הזה יפגע יותר מאשר יועיל, והעלות אל מול התועלת תהיה לא מאוזנת.

מכלוף מיקי זוהר: לכן אני אומר כאן בצורה ברורה במסגרת הוועדה לך, אדוני היושב-ראש, ולחברי, חבר הכנסת פולקמן, אנחנו מצפים מכם, חברינו לקואליציה, לחוקק את החוק הזה בצורה חכמה, בצורה נבונה, בצורה שלא גורמת נזק בלתי הפיך למכון התקנים, כי זה גוף מאוד מאוד חשוב במשק הישראלי שמבטיח את בריאות אזרחי ישראל ומשפחותיהם.

מכלוף מיקי זוהר: לכן אני מצפה מכם לפעול בנושא הזה בשום שכל ובאחריות רבה.

מכלוף מיקי זוהר: אנחנו כאן כדי לעזור לכם לעשות את זה בצורה טובה ונכונה.

אלי כהן: תודה רבה לך, חבר הכנסת זוהר.

אלי כהן: לעדכן שבשבוע שעבר התקיים סיור של הוועדה במעבדה פרטית.

אלי כהן: למחר מתוכנן סיור של חברי הוועדה וחברי כנסת נוספים שירצו להגיע במכון התקנים.

אלי כהן: אגב, אנחנו בדקנו – לא היו אלינו פניות של גופים נוספים להצטרף, אז כאן אני מבהיר שמי שיכול לקחת חלק במסגרת סיורי הוועדה במקרה הזה הם חברי הכנסת.

אלי כהן: יש לנו מספר אנשים שנרשמו מראש, ולכן אנחנו נתחיל לפי הסדר.

אלי כהן: ידבר תחילה חבר הכנסת פולקמן, ולאחר מכן נקבל סקירה קצרה מהיועצת המשפטית של הוועדה, הגברת אתי בנדלר.

<אתי בנדלר: אני לא סוקרת כרגע כי אין לי שום חומר שיש - - -

אלי כהן: אמר לי חבר הכנסת פולקמן שאולי תרצי להוסיף משהו.

אלי כהן: לאחר מכן אנחנו נראה מצגת של מכון התקנים.

אלי כהן: חבר הכנסת פולקמן, בבקשה אדוני.

רועי פולקמן: רק לעדכן איפה דברים עומדים בתהליך.

רועי פולקמן: התייחסות אחת אליך, מיקי.

רועי פולקמן: היום היה דיון בוועדת כספים על מחירי המזון, טואלטיקה ודברים אחרים.

רועי פולקמן: אתה מרכז הקואליציה בוועדת הכספים.

רועי פולקמן: המסר הכי גדול שעלה, מעבר לכל הדיבורים – אנחנו מדברים על תקופה ארוכה שבה ראש הממשלה ממפלגתך נמצא בשלטון – הדרך להתמודד עם זה בראש ובראשונה היא תחרותיות.

רועי פולקמן: כל שאר הדיבורים מסביב לא יורידו מחירים בשוק המוצרים.

רועי פולקמן: הסיבה שאני משלם על סכין גילוח פי 1.5 ממה שעולה אותה סכין גילוח באירופה או בארצות-הברית קשורה לריכוזיות יתר שקיימת בשוק הישראלי הן בייצור והן בייבוא.

רועי פולקמן: זה שיש לך שניים-שלושה יבואנים, או אחד אפילו, ששולט בכל תחום בשוק הישראלי נובע משורה ארוכה של חסמים.

רועי פולקמן: אחד החסמים הגדולים ביותר לעניין הזה הוא סוגיית הייבוא – הייבוא המקביל, ובכלל.

רועי פולקמן: והדרך לייצר תחרותיות ולהוריד מחירים היא שלא יהיה לכל תחום יבואן אחד, אלא יהיו ארבעה, יהיו חמישה, יהיו שישה וכולי.

רועי פולקמן: הריכוזיות היא אדירה.

רועי פולקמן: בפעם הראשונה הוגשה עבודה שנעשתה על המשמעויות, שהוצגה כאן בעיקריה - - -

מיכל בירן: איך זה קשור למכון התקנים?

רועי פולקמן: כיוון שמי שחוסם את הייבוא הוא מכון התקנים.

מיכל בירן: גילוי נאות, שי בירן שמייצג את ההסתדרות, הוא גם אח שלי.

רועי פולקמן: מי שחוסם את הייבוא המקביל הוא מכון התקנים.

רועי פולקמן: ולכן בתוך התהליך, שחלקו פתיחה לתצהירים וכל הדברים האחרים שנעשה - - -

מכלוף מיקי זוהר: פולקמן, אני חושב שהטענה שלך שמכון התקנים חוסם את הייבוא זו טענה שהיא קצת מוגזמת.

רועי פולקמן: היא בוססה.

רועי פולקמן: מיקי, היא בוססה.

רועי פולקמן: היא בוססה.

רועי פולקמן: היא בוססה בעבודה של - - -

אלי כהן: חברים, אין יותר הפרעות ביניים מרגע זה.

אלי כהן: לחבר הכנסת פולקמן יש את הזמן שלו.

אלי כהן: אם ירצה חבר כנסת נוסף להגיב, הוא כמובן יקבל.

עיסאווי פריג': אין תמיכת קואליציה לחוק, מיקי?

רועי פולקמן: יש תמיכה, היה אישור של ועדת שרים ויש תמיכה של ראש הממשלה גם, שהוא גם שר הכלכלה.

רועי פולקמן: לגבי כל סוגיות הדרך, יש עבודה אינטנסיבית מאוד של משרדי הממשלה – משרד המשפטים, כלכלה, אוצר.

רועי פולקמן: רצינו להתקדם עם נוסח מוסכם.

רועי פולקמן: הדבר הזה הוא מורכב, זה חוק שיש בו מרכיבים בדיוק בגלל שאנחנו רוצים שהכול ייעשה בצורה מידתית.

רועי פולקמן: אני מקווה שנוכל להתייחס היום למקומות שבהם יש התקדמות בניסוחים לגבי הסוגיות של מניעת "פישינג" בין מעבדות, איך מבצעים רגולציה, מי מפקח.

רועי פולקמן: רוב הדברים כבר מוסדרים היום בתקנות, וכולם יוסדרו בחקיקה הזאת שלא יהיו דברים שיפלו בין הכיסאות.

רועי פולקמן: מה סמכויות הממונה, מה אפשר לעשות אם תהיה מעבדה שתעשה תרגילים, מי מפקח עליה – כל הדברים האלה.

רועי פולקמן: אני בפעם ראשונה בחיים הייתי במעבדה פרטית שהיינו בה, ולא הכרתי את הרמה המקצועית.

רועי פולקמן: אני אומר לכם, הרמה המקצועית היא לא פחות, ובדברים מסוימים יותר מהטכנולוגיה והידע שקיימים במכון התקנים.

רועי פולקמן: הדברים האלה כבר הרבה מאוד שנים ברוב התחומים.

רועי פולקמן: אני חושב שנמצאים כאן

רועי פולקמן: נציגי משרד התחבורה ונציגים אחרים, הם גם יתייחסו לזה.

רועי פולקמן: ברוב המשרדים, למעט משרד הכלכלה, התחומים האלה כבר נעשו.

רועי פולקמן: בתחבורה הדברים האלה נעשים, בתקשורת, דברים כאלה נעשים.

רועי פולקמן: בכל הדברים האלה כבר אין את החסם, וגם העבודה שעשתה הממשלה הראתה שאין כזה דבר בעולם המערבי שיש מונופול מוחלט על בדיקות.

רועי פולקמן: אין כזה דבר בעולם המערבי, ולכן אין ממה לדאוג.

רועי פולקמן: הרפורמה תהיה, וצריך לדבר על הפיל שבחדר.

רועי פולקמן: סוגית העובדים היא חשובה מאוד, ואנחנו נטפל בה ולא נתעלם ממנה, אבל סוגית העובדים - - -

מיכל בירן: יש כסף?

רועי פולקמן: בהחלט.

מיכל בירן: יש כסף - - -

רועי פולקמן: אבל סוגית העובדים – ואנחנו נטפל בה, אני רוצה לומר, אנחנו נגיע לסוגית העובדים.

רועי פולקמן: הסוגיה המרכזית היא מה טוב למשק הישראלי, לעודד פריון ותחרותיות.

רועי פולקמן: אנחנו מתקדמים.

רועי פולקמן: רצינו להתחיל להביא נוסח מדויק, יש כאן עבודה שנעשית, והבקשה הייתה ממשרד הכלכלה והמשפטים לתת להם עוד זמן של שבוע-שבועיים להתקדם עם הנוסחים.

רועי פולקמן: הבקשה שלי אליהם הייתה, אדוני היושב-ראש, שיציגו את עיקרי הנקודות או הנושאים שעליהם יש התקדמות.

רועי פולקמן: נראה אילו שאלות יש, נדייק את הדברים, נשמע מה עלה במשרדים אחרים, כי רפורמות כאלה כבר בוצעו במשרדים אחרים.

רועי פולקמן: נראה שהנושאים כולם על השולחן, ואני מקווה שנוכל להגיע בטווח של השבועיים-שלושה קרובים להתחלות של נוסח כי אנחנו רוצים להתקדם, יש לנו לוחות זמנים.

מכלוף מיקי זוהר: חבר הכנסת פולקמן, הגדרתי בהתחלה, הרעיון בסדר, אני לא אמרתי שלא, אבל הדרך היא קצת פחות.

מכלוף מיקי זוהר: להאשים את מכון התקנים ביוקר מחייה, לדעתי, זה קצת מוגזם, אפילו מופרך.

רועי פולקמן: הממשלה הוציאה דוח על זה.

רועי פולקמן: אני מציע שיפיצו אותו לוועדה.

מכלוף מיקי זוהר: עם כל הכבוד, זה לא בהכרח יוריד מחירים.

מכלוף מיקי זוהר: הממלכתיות של המכון גם לא מאפשרת לו לסחוט את הציבור.

מכלוף מיקי זוהר: צריכים לזכור שזה גוף שהוא בידיה של המדינה, ואפשר לעצב שם מדיניות אם אנחנו רוצים.

רועי פולקמן: גם ברשות השידור ניסו.

מכלוף מיקי זוהר: מעבר לזה, אני אגיד לך מאיפה מגיעות מרב הטענות כלפי המכון.

מכלוף מיקי זוהר: מרב טענות כלפי המכון מאותם ספקים ויבואנים כלפי המכון מגיעות רק בגלל שהמכון דורש רמת טיב גבוהה מאוד מאוד.

מכלוף מיקי זוהר: קשה להם עם הרמה שהוא דורש.

מכלוף מיקי זוהר: הוא דורש את הרמה הגבוה הזו כדי להבטיח את בריאותו של הציבור.

מכלוף מיקי זוהר: אז מה יקרה?

מכלוף מיקי זוהר: יקומו מכונים אחרים, כמו שאתם רוצים, שבסופו של דבר לא יבטיחו את בריאותו של הציבור?

רועי פולקמן: אנחנו נטפל בזה, יהיה בסדר.

רועי פולקמן: הוא לא ייפגע.

מכלוף מיקי זוהר: אז מה אנחנו רוצים, לסכן את הציבור?

מכלוף מיקי זוהר: אז לומר שבסופו של דבר אנחנו רוצים להוריד את יוקר המחייה, זה נכון, ואני אתך, רועי, בעניין הזה, אבל בוא נעשה את זה בצורה חכמה.

מכלוף מיקי זוהר: בוא לא נפגע בבריאות הציבור, שזה מעל הכול, גם מעל מספר אגורות, שיתכן שעלות המוצר עולה כשמכון התקנים פועל.

מכלוף מיקי זוהר: טיב השירות חייב להיות ברמה הגבוהה ביותר, ולא משנה איך תקרא לזה, מכון התקנים או מכון התקינות.

אלי כהן: תודה לחבר הכנסת זוהר.

אלי כהן: אני רוצה בנקודה זו להבהיר שבישראל יש את המרכז להסמכת מעבדות.

אלי כהן: כל מי שמקבל אישור עובר את אותה הסמכה, ושום דבר לא ניתן כלאחר יד.

אלי כהן: אני רוצה לציין עוד שני דברים חשובים, ואני יודע שגם חבר הכנסת פולקמן טורח בזה רבות, וגם לנציגי משרד האוצר.

אלי כהן: כפי שאמרנו גם מהדיון הראשון, אנחנו רוצים, והולכים לקדם את הרפורמה בנושא של מכון התקנים, אך יחד עם זאת, צריך להביא לפתרונה את סוגית העובדים.

אלי כהן: נמצא כאן יושב-ראש המכון, דורי, יושב-ראש ועד העובדים, סמי.

אלי כהן: תשבו אתם, תדברו אתם, תגיעו אתם להסכמות.

מיכל בירן: אלי, אבל יש כסף לאוצר?

אלי כהן: לא להפריע לי.

אלי כהן: סליחה, אני יודע לדבר.

אלי כהן: אני מבקש להגיע בנושא הזה להסכמות לפני שאנחנו מעלים את החוק לקריאה שנייה ושלישית.

אלי כהן: הדבר הבא, אנחנו היום מקיימים את הישיבה, אנחנו נשמע את כולם.

אלי כהן: בפעם הבאה שהישיבה תתכנס זה כשיוצג לנו החוק.

אלי כהן: אנחנו לא נקיים עוד ישיבה לפני שהחוק יוצג.

אלי כהן: סליחה, אין עדיין חוק.

<אתי בנדלר: הנוסח המוצע על-ידי הממשלה.

אלי כהן: בדיוק, כשיהיה לנו נוסח.

אלי כהן: בפעם הבאה שאנחנו נתכנס זה כשיהיה נוסח מוצע על-ידי הממשלה, שתראה אותו היועצת המשפטית.

אלי כהן: הנוסח הזה יופץ.

אלי כהן: מנהלת הוועדה, ברגע שהנוסח יגיע ממשרדי הממשלה, נעלה אותו לאתר הוועדה ולפחות 48 שעות לאחר מכן נקיים דיון על מנת שכל הנוכחים יוכלו לראות את החוק לנגד עיניהם ולהתייחס, מכיוון שהיום אנחנו עוד נשמע דברים כלליים.

אלי כהן: אני מבקש התייחסות קצרה – כמה זמן המצגת של מכון התקנים?

<אורי דורי: היא תהיה כמה דקות, ואחר-כך אני אדבר כמה דקות.

<אורי דורי: זה לא ייקח יותר מדי זמן.

אלי כהן: אז יש לכם עד עשר דקות, ולאחר מכן חבר הכנסת עיסאווי פריג'.

עיסאווי פריג': אני לא רוצה לדבר, רק שאבין - - - – זו הצעת חוק של מי?

אלי כהן: זו הצעת חוק פרטית שהגיש חבר הכנסת פולקמן.

אלי כהן: לצורך העניין, בהצעה הזאת צריכים לעשות שינויים, התאמות, להגיע להסכמות עם משרדי הממשלה, משרד הכלכלה, שמוביל את הנושא הזה.

עיסאווי פריג': יש הצעת חוק ממשלתית?

רועי פולקמן: לא, אבל יש תיקונים.

אלי כהן: נוסח.

רועי פולקמן: נוסח מוסכם.

<אתי בנדלר: במסגרת התיאום שעל חבר הכנסת לעשות עם הממשלה בהתאם להחלטת ועדת שרים לענייני חקיקה, שהחליטה לתמוך בהצעת החוק, אנחנו מצפים להצעת נוסח מהממשלה.

עיסאווי פריג': אותה הצעה, משולבת עם התיקונים המוזכרים.

רועי פולקמן: בדיוק.

אלי כהן: נציג מכון התקנים שיציג.

<דוד בועז: שמי דוד בועז, אני יועץ כלכלי.

<דוד בועז: התבקשתי על-ידי מכון התקנים לתת התייחסויות והערות, כמו שאומרת הכותרת, להצעת החוק.

<דוד בועז: לא להגיד אם היא טובה, אם היא רעה, אלא פשוט להגיד מה תהיינה ההשלכות של הצעת החוק הזאת, שמדברת על ביטול בלעדיות מכון התקנים.

<דוד בועז: בסך הכול שלושה שקפים.

<דוד בועז: בשקף הראשון – התיקון כפי שמופיע בנוסח הקיים היום ולא בנוסח שמצפים לו.

<דוד בועז: לפי דעתנו – עשיתי את העבודה הזאת יחד עם דני רוזן, שלא יכול היה להגיע לכאן היום – אני חושב שיש ספק אם הוא ישיג את מטרתו.

<דוד בועז: אני רוצה לציין שלושה דברים.

<דוד בועז: קודם כל, הכוונה להפחית את נטל הרגולציה הוא יעד מוצדק וראוי, וצריך לתמוך בו ולקדם אותו.

<דוד בועז: עם זאת, הפרטת האכיפה, כלומר להעביר את זה מגוף סטטוטורי למגזר הפרטי באמצעות ניהול סיכונים – לא בטוח שהוא יוכל להביא להפחתה של עלויות של המוצרים באופן משמעותי, ואם זה כן יהיה, אז לא בטוח שזה יעבור למוצר הסופי, למחירים לצרכן, והזכיר את זה גם חבר הכנסת פולקמן.

<דוד בועז: אני בא עכשיו גם כן מדיון בוועדת הכספים בנושא מסוים כזה.

<דוד בועז: אני חושב שחשוב להציג לחברי הכנסת שהנושא הזה נדון פעם ב-2012 על-ידי בג"ץ שקיימו דיון ארוך ונפתל בסוגיה הזו.

מיכל בירן: ומה היו המסקנות?

<דוד בועז: המסקנות של בג"ץ היו שאין להפריט את הנושא הזה של בדיקות יבוא משום שהדבר הזה לא יועיל למשק, ובסך הכול רק יוביל לנזק.

<דוד בועז: ככה אמר בג"ץ בשבתו כבית משפט עליון.

<דוד בועז: אני רוצה לעמוד בלוח הזמנים שאתה הקצבת לי ולדבר בקיצור.

<דוד בועז: אומר שהמחיר לצרכן הסופי נקבע לא על-פי הפחתת עלויות אלא על-פי רמת תחרותיות, ובעניין הזה אני מקבל מילה במילה את מה שאמר חבר הכנסת פולקמן.

<דוד בועז: אני מסכים אתו בכל מה שהוא אמר, וזה הלקח מחוק המזון וגם הסוגיות של הפחתת מחיר לצרכן.

<דוד בועז: אפשר לעשות את זה אם התחרותיות מגיעה לרמה מספיק גבוהה.

<דוד בועז: אם היא לא מגיעה לרמה מספיק גבוהה, אז גם הפחתת עלויות לא מגיעה בסופו של דבר לצרכן.

<דוד בועז: אנחנו חושבים שהצעות להגביר תחרות אפשר לעשות על-ידי מתן הקלה ליבואנים קטנים.

<דוד בועז: קודם כל, אין בעיה ליבואנים גדולים, הבעיה היא בעיקר של היבואנים הקטנים, בגלל שלגדולים יש מעבדות גדולות, מוסמכות, רציניות.

<דוד בועז: "ג'נרל אלקטריק", "אפל", "סמסונג" – הם לא בעייתיים בכלל.

<דוד בועז: הבעיה היא יבואנים קטנים שבאופן אינהרנטי יש להם קושי להביא תעודות הסמכה, הרבה פעמים הם בכלל לא יודעים מי היצרן.

<דוד בועז: הנקודה השלישית בעניין הזה, אני רוצה לומר שאם תונהג תחרות – שזה דבר שיכול להיות חיובי כשלעצמו – צריך להבין שמכון התקנים לא יוכל להמשיך לעבוד כמו שהוא עובד היום.

<דוד בועז: דהיינו, הוא מספק היום שירותים בתור הזרוע הארוכה של המדינה, ועושה כל מיני פעולות שהן במסגרת שירותים ציבוריים עבור המדינה, והוא עושה את זה באמצעות סבסוד צולב.

<דוד בועז: מצד אחד הוא לוקח כספים מפעילות של בדיקות ייבוא ופעולות אחרות, ומצד שני, עושה את מה שמשרד הכלכלה אומר לו, כמו אדמיניסטרציה של ייבוא, הכנת מסמכי - - -, וכיוצא באלה.

<דוד בועז: הדבר הבא הוא ההשלכות המהותיות על מכון התקנים, בהמשך לדברים של חבר הכנסת זוהר.

<דוד בועז: אני רוצה לומר שאם נניח שתהיה פתיחה לתחרות באופן מוגבל של הייבוא, כלומר, רק במעבדות חשמל, אלקטרוניקה ותקשוב, אז יצא שיש שירותים שהמדינה מזמינה ממכון התקנים בהיקף של 48 מיליוני שקלים, ומישהו יצטרך למצוא את המקור הזה – או תקציב, או איזשהו היטל, או כל מקור אחר, שאני לא רוצה להגיד מהו.

<דוד בועז: כמובן שאם תהיינה מעבדות שלא תהיינה כלכליות, אבל למדינה יהיה חשוב שהן תפעלנה, אז המדינה תצטרך למצוא מקור לעניין הזה בסכום של 14 מיליון שקל, וזה במצב שהתחרות תהיה מוגבלת.

<דוד בועז: אם תהיה תחרות לא מוגבלת, דהיינו, כוללת, אז הסכומים יהיו גבוהים, יגיע ל-66 מיליוני שקלים.

<דוד בועז: ובעיקר אני רוצה לדבר על הנושא של כוח אדם.

<דוד בועז: יהיה צמצום מהותי בכוח אדם שיידרש במכון התקנים.

<דוד בועז: במצב של תחרות מוגבלת זה יהיה בין 330 ל-415 עובדים.

<דוד בועז: אנחנו עשינו מודל מאוד מפורט, ואני כמובן לא יכול ולא רוצה להציג אותו פה מחמת קוצר הזמן.

<דוד בועז: בפתיחה של תחרות בהיקף גדול, זה יכול להגיע גם ל-509 עובדים.

<דוד בועז: שוב, הסכומים האלה, אם אני מניח אפילו סכום יחסית מצומצם של כ-800,000 שקל לאדם, מדובר פה במאות מיליוני שקלים שיצטרכו לשלם עבור הוצאת האנשים האלה, שלא לדבר על השלכות אחרות שהן חברתיות, תעסוקתיות, אנשים מבוגרים כבר לא יכולים למצוא בקלות תעסוקה, וכולי.

<דוד בועז: השקף השלישי והאחרון מדבר על כך שיישום החוק יחייב הכנת תשתית מקדימה – שוב, בלי לתת שום ביטוי ערכי אם הצעת החוק היא טובה או רעה – אם ירצו לעשות הסדרה של ענף המעבדות, אז צריך יהיה להבין שיצטרכו לקבוע נהלים שיבטיחו גם יושרה וגם הגינות, ובעיקר גם אי-תלות בלקוחות ובעלי אינטרסים כלכליים.

<דוד בועז: אני לא אומר שאי-אפשר לעשות את זה, אבל זה דבר שיצטרכו להקפיד עליו מאוד מאוד, אחרת יכול להיות מצב לא טוב של היווצרות תלות בין ספק-לקוח בין המעבדות הפרטיות, שכאמור, הן לא גוף סטטוטורי כמו מכון התקנים, אלא גוף עסקי למטרות רווחים.

<דוד בועז: הנקודה האחרונה, בהמשך למה שהצגתי קודם לגבי מצבת כוח האדם, אם בכל זאת הולכים על החוק, יצטרכו לעשות הסדר פיננסי עם מכון התקנים, כפי שאמר חבר הכנסת זוהר, וזה הוסכם, אחרת העסק יכול להיתקע כבר בהתחלה.

<דוד בועז: תודה על ההקשבה.

<אורי דורי: אורי דורי, יושב-ראש מכון התקנים.

<אורי דורי: כמה מילים.

<אורי דורי: קודם כל, המכון מיודע לצורך ברפורמה, מסכים שצריך לעשות כל מיני תיקונים, מוכן לשתף פעולה.

<אורי דורי: אני אגיד בסיכום מה אנחנו חושבים על העניין הזה.

<אורי דורי: חבל לחוקק חקיקה בלי מחשבה קדימה על איך אנחנו רואים את המכון בעוד עשר שנים ובעוד 20 שנה, ולשם אנחנו צריכים להסתכל.

<אורי דורי: חבל גם לזרוק מספרים, כמו שהיה ב"ידיעות אחרונות", שכל משפחה תחסוך מאות שקלים מתמרוקים, המכון לא עוסק בתמרוקים.

רועי פולקמן: מדובר באופן כללי על ייבוא מקביל.

רועי פולקמן: באופן כללי.

<אורי דורי: עכשיו אני אדבר על יבוא מקביל.

<אורי דורי: אחד הדברים שיכולים להביא תחרות זה יבוא מקביל.

<אורי דורי: רק לידיעתכם, מה עושה המכון עם יבוא מקביל.

<אורי דורי: יבואן שמביא יבוא מקביל ומציין איזה סוג מוצר הוא מביא, זה עובר במערכת המחשוב של המכון בפחות מכמה שעות.

<אורי דורי: הדבר הבא שעושים, באים אליו למחסן ומאשרים את זה.

<אורי דורי: הזמן מהרגע שהוא מבקש שיבואו לבדוק אותו במחסן אצלו או ב - - - אצלו עד לרגע שבאים אליו – הממוצע הוא בין יומיים לשלושה ימים.

<אורי דורי: כשבאים אליו באמצעות האייפד ורואים שזה אותו מוצר, מאשרים באמצעות האייפד, וזה עובר אוטומטית למכס.

<אורי דורי: זאת אומרת, אין שום עיכוב ביבוא המקביל, ואיפה שיכולה להיות תחרות, איפה שאפשר להוריד מחירים, אנחנו יודעים שזה יבוא מקביל, וצריכים לעודד את היבוא המקביל הזה, שאלו יבואנים קטנים יותר.

<אורי דורי: אם יש מקום שאנחנו נקבל תחרות, נקבל הוזלת מחירים, זה רק שם, והמכון נערך לזה והוא נותן את זה.

<אורי דורי: אני אגיד כמה מילים על הדוגמה האירופאית.

<אורי דורי: אם ניקח את הדוגמה הגרמנית, מכון התקנים שם נולד, כמו הרבה מכונים בעולם, מתוך התעשייה.

<אורי דורי: גם אצלנו זה נולד מתוך איגוד המהנדסים.

<אורי דורי: ואז הוא ממומן 16% על-ידי המדינה, 8% על-ידי מינויים, שאלו התעשיינים, סוחרים, חברות ביטוח ואחרים, ו-52% ממכירה של תקנים, על זה שהוא מייצר את התקנים ומפרסם אותם.

<אורי דורי: 24% זה מימון פרטני כשבאים אליהם תעשיינים שמבקשים תקנים.

<אורי דורי: השוטר בעניין הזה של המדינה הוא המדינה.

<אורי דורי: מכון התקנים הוא השוטר.

<אורי דורי: אם מכון התקנים לא יהיה השוטר, צריכים להקים גוף שהוא יהיה השוטר.

<אורי דורי: מי שדורש היום באירופה ובארצות-הברית תקנים זה ארגוני הצרכנים, חברות הביטוח והתעשייה.

<אורי דורי: אני רק רוצה להגיד לכם עוד מילה לגבי יושבי-ראש הוועדות.

<אורי דורי: יושב-ראש הוועדה הבטיחות לצעצועים זה נציג "לגו".

<אורי דורי: יושב-ראש הוועדה לתה הוא נציג "נסטלה".

<אורי דורי: יושב-ראש הוועדה למעליות הוא נציג "אוטיס".

<אורי דורי: יושב-ראש הוועדה לבטיחות חשמל הוא נציג "פיליפס".

<אורי דורי: יושב-ראש הוועדה למנורות הוא "אוזרם".

<אורי דורי: זאת אומרת, בהנחה שהתעשיינים אצלנו הגונים, כמו שהתעשיינים הגונים גם שם – וצריך לפקח על זה, אני מסכים – הם יוזמים את התקנים, הם דואגים לתקנים.

<אורי דורי: האמירה שלתעשיינים יש כוח גדול מדי במכון – יש להם ארבעה נציגים בוועד הפועל, לסוחרים יש חמישה נציגים בוועד הפועל.

<אורי דורי: אם תסתכלו על הסך הכול, אין להם את היכולת לעוות את הדברים, כפי שזה נראה מה"עליהום" שהיה על המכון הזה בשלושת השבועות שאני יושב-ראש המכון.

<אורי דורי: אני אומר לכם, צריך להסתכל על העניין הזה ברמה האסטרטגית.

<אורי דורי: יכול להיות שצריך לעודד את התחרות בתחום של הבדיקות במכוני בדיקות מסוימים, אבל צריכים לראות מה אנחנו רוצים בסוף מהמכון הזה.

<אורי דורי: יש פה כלי שהוא עובד מצוין, יש לו בעיות שהוא צריך לשפר, אבל בסך הכול לנפנף ולגמור את העניין הזה ביום אחד ולחסל אותו, זה יעשה נזק יותר גדול מאשר תועלת.

<אורי דורי: ולכן אנחנו כמכון התחלנו לעבוד על תכנית אסטרטגית ארוכת טווח ופנינו למשרד הכלכלה שיעבוד אתנו בעניין הזה.

<אורי דורי: אנחנו רוצים להציג תכנית כזאת.

<אורי דורי: היא לא יכולה להיות ביומיים ולא בשבועיים, אבל בתוך חודש-חודשיים נוכל להציג את זה.

<אורי דורי: אנחנו מאוד נשמח אם חברי הכנסת, עם הרעיונות שלהם, שבאו ודאי וודאי מתוך רצון לטובת הציבור, אם לא יצטרפו, לפחות יהיו משקיפים ויתנו את האינפוט שלהם על מה שאנחנו רוצים להציג.

אלי כהן: תודה רבה.

אלי כהן: חברת הכנסת מיכל בירן.

אלי כהן: לאחר חברת הכנסת בירן, שירה נוימן ממשרד ראש הממשלה.

מיכל בירן: דבר ראשון, שוב, לפרוטוקול, אחי שי בירן הוא מנכ"ל האגף לכלכלה בהסתדרות והוא גם מטפל בענייני מכון התקנים.

מיכל בירן: אני מטפלת בענייני מכון התקנים והתקינה עוד מהכנסת הקודמת, וזה כן מדהים אותי שבישיבה הבוקר על קשירת מטופלים במוסדות הפסיכיאטרים לא היה מקום – חדר הוועדה של ועדת העבודה והרווחה היה מלא עד אפס מקום, והדיון הזה ישפיע במידה רבה על חיים של אנשים, אם לא יותר, אבל הוא כנראה פחות נוגע ברגש ובבטן.

מיכל בירן: חבל לי שאנחנו רק שלושה ח"כים כאן.

מיכל בירן: אלי, אני מברכת אותך על האמירה הנחרצת הזו שחייבים כבר לראות נוסח אמתי שעליו אנחנו מדברים.

מיכל בירן: אמרתי לך, רועי, זה נשמע לי כל הזמן כאילו הדיירים עוברים לדירה כשעוד לא חתמנו על חוזה ואנחנו לא יודעים על מה מדובר, ואחר-כך קשה מאוד להחזיר את הגלגל.

מיכל בירן: אני מחדדת פה שני דברים.

מיכל בירן: דבר ראשון, לפרוטוקול, אני לא חושבת שיש לזה איזשהו קשר ליוקר המחייה.

מיכל בירן: המספרים והמחקרים שאני מכירה מדברים על אגורות ספורות ולא משמעותיות - - -

רועי פולקמן: זה דוח RIA שהוצג על-ידי הממשלה, את כופרת באמתותו.

רועי פולקמן: 600 מיליון שקל בהערכה זהירה שהם הציגו, את כופרת בזה.

מיכל בירן: כן.

מיכל בירן: מכירה מספרים אחרים.

רועי פולקמן: מאיפה?

מיכל בירן: אני אביא לך אותם, מהכנסת הקודמת, שהוצגו בפנינו.

רועי פולקמן: אני אשמח לראות.

רועי פולקמן: כי זה הדוח הראשון שהוכן על-ידי צוות מקצועי.

מיכל בירן: צודק, אני מבטיחה למצוא ולשלוח לך.

רועי פולקמן: נשמח לראות.

מיכל בירן: בנט הוא יותר נאו-ליברל גם מהיושבים כאן בחדר, ובכל זאת, ברפורמה הקודמת במכון התקנים לא הייתה טענה שזה ממש מוריד כסף בעלויות, אלא אמירה כללית על הבירוקרטיה.

מיכל בירן: חשוב לי שהדבר הזה יאמר, זו לא יכולה להיות אמירה כללית.

מיכל בירן: חלק מהדברים דורשים כסף אמתי.

מיכל בירן: רוצים שעובדים ילכו הביתה?

מיכל בירן: צריך להביא כסף.

מיכל בירן: רוצים שיפסיק להיות סבסוד צולב, ושמכון התקנים ימשיך לעשות דברים הפסדיים?

מיכל בירן: צריך להגיד מאיפה הוא מביא כסף.

מיכל בירן: אלי, חוץ מהנוסח של החוק – במיוחד שאתה ורועי קשורים קשר הדוק מאוד לשר האוצר – אני גם מבקשת שלדיון הבא תגידו אם יש כסף אמתי לדברים האלה, וכמה הוא, כדי שנדע על מה אנחנו מדברים.

מיכל בירן: תודה.

אלי כהן: תודה רבה לחברת הכנסת בירן.

אלי כהן: סביר להניח שזה לא יהיה בחוק.

אלי כהן: כפי שציינתי, לפני האישור לקריאה שנייה ושלישית, נפעל על מנת שזה יסוכם מראש ולא בדיעבד.

אלי כהן: משרד ראש הממשלה ויתרו.

אלי כהן: משרד הכלכלה, ולאחר מכן משרד הבריאות.

אלי כהן: מי נציג משרד הכלכלה שיציג?

אלי כהן: בבקשה.

<איגור דוסקלוביץ: איגור דוסקלוביץ, ממונה על התקינה של משרד הכלכלה.

<איגור דוסקלוביץ: כמו שהוצג בדיונים הקודמים, צוות RIA כבר סיים את העבודה שלו.

<איגור דוסקלוביץ: החלופה שנבחרה במסגרת צוות RIA היא חלופה שקיבלה את הציון הכי גבוה מבין החלופות הנוספות.

<איגור דוסקלוביץ: המטרה של החלופה היא להשיג איזון מרבי בין שמירה על בטיחות הציבור, שמירה על מקצועיות וידע שנצבר במעבדות, קיצורי זמנים, בדיקות, מתן אישורים, ישימות ומהירות החלופה ועלויות ישירות לממשלה.

<איגור דוסקלוביץ: החלופה שנבחרה מהווה מתווה להמשך הליך תיקון החקיקה.

<איגור דוסקלוביץ: כעת משרדנו שוקד, כמו שכבר נאמר, בהכנת הנוסח לתיקוני החקיקה.

<איגור דוסקלוביץ: כמובן שאנחנו לא יכולים כרגע להציג שום דבר.

<איגור דוסקלוביץ: כמובן שברגע שתוכן הצעת הנוסח, היא תעבור להתייעצות ותיאומים בין משרדי הממשלה ולאחר מכן היא תוגש גם לוועדה בכנסת.

<איגור דוסקלוביץ: קשה להתחייב כרגע לגבי לוח זמנים כי זה לא תלוי רק בנו, זה תלוי גם בשותפים שלנו במשרדי ממשלה נוספים שמעורבים.

<אתי בנדלר: יש הערכת זמן?

רועי פולקמן: מנכ"ל משרד הכלכלה התחייב שעד סוף יוני אתם תסיימו.

רועי פולקמן: אני מבין שאתם צריכים עוד קצת זמן, אבל מנכ"ל משרד הכלכלה התחייב שעד סוף יוני – אתם המשרד המרכז, אנחנו כל הזמן דנים פה בדיונים על הצורך בתיאום.

רועי פולקמן: אמרתם שעד סוף יוני אתם מניחים על שולחן הוועדה טיוטה.

רועי פולקמן: אז אני מבין עוד קצת זמן, אבל מה לוחות הזמנים שלכם?

<איגור דוסקלוביץ: אני כרגע לא יכול לנקוב בלוחות זמנים.

<איגור דוסקלוביץ: אני לא יכול להתחייב על לוחות זמנים, אני רק יכול להגיד שנעשית עבודה מאומצת מאוד, ואני אתן רק מספר דוגמאות על מורכבות הנושא כדי שהיושבים סביב השולחן הזה יבינו על מה מדובר.

<איגור דוסקלוביץ: לדוגמה, נושא הכנסת גופים מוכרים לתחום בדיקות מתן אישורי יבוא.

<איגור דוסקלוביץ: צריך לקבוע אמות מידה למעבדות לרבות תוספת הסמכה של הגופים האלה.

<איגור דוסקלוביץ: אחריות המעבדות המוכרות שייכנסו.

<איגור דוסקלוביץ: סמכויות וכלי פיקוח לרגולטור על המעבדות.

<איגור דוסקלוביץ: קביעת סלי בדיקות לאותן המעבדות להבטחת מענה לכל דרישות התקן.

<איגור דוסקלוביץ: אנחנו יודעים שיש היום תקנים שהם אינטרדיסציפלינריים ובתקן אחד יש בדיקות מכניות, חשמל אלקטרוניקה, וגם כימיות.

<איגור דוסקלוביץ: בנוסף, גם קביעת סלים לצורך מענה לבדיקות לא כלכליות ולא רווחיות.

<איגור דוסקלוביץ: בניית מנגנון מונע "פישינג" בין המעבדות, מה שדיברנו עליו, שזה גם לא פשוט.

מיכל בירן: אם אתה יכול קצת לפרט, כי את הכותרות האלה שמענו.

מיכל בירן: אני אשמח אם תרחיב קצת.

<איגור דוסקלוביץ: אני לא יכול.

רועי פולקמן: מתן, אתה מרכז את הכתיבה?

רועי פולקמן: אני מסכים עם מיכל, בואו ניכנס – כי יש כמה נושאים.

רועי פולקמן: דובר על נושא המכס, על נושא "הפישינג", על נושא סמכויות הממונה.

רועי פולקמן: תגידו לנו איפה זה עומד.

רועי פולקמן: מה הדילמות ואיפה אתם עובדים.

אלי כהן: רועי, הם יתייחסו לשאלתך, אבל זה יהיה ממש בתמציתיות כי כשזה ייכתב אנחנו נצטרך לדון בזה עוד פעם.

רועי פולקמן: נכון, אבל עכשיו הם כותבים את זה, ואנחנו לא - - -

אלי כהן: הפרומו, שלא יהיה יותר משלוש דקות.

<מתן רטנר: אני אתייחס.

<מתן רטנר: ה-RIA עצמה מתייחסת לרזולוציה הכי נמוכה של הדברים.

<מתן רטנר: את ה-RIA סיימנו, אנחנו בשלבי עריכה סופיים.

<מתן רטנר: אחר-כך יש עבודה נוספת – צריך לתרגם את העקרונות שהנחנו כאן והצגנו בישיבה הקודמת לחקיקה.

<מתן רטנר: זה עוד לא הסתיים.

<מתן רטנר: בשלב הזה דנים בשאלות איך יוצרים את המנגנון של מניעת "פישינג".

אלי כהן: הדיון הסתיים.

אלי כהן: תציגו את עמדת משרד הכלכלה במשך שלוש דקות, תביאו חוק ונתקדם קדימה.

אלי כהן: יש לך עוד דברים להוסיף, אדוני?

<איגור דוסקלוביץ: מבחינת הנקודות, להמשיך?

<איגור דוסקלוביץ: אלו הנקודות העקרוניות שאנחנו דנים בהן – בניית מנגנון שידור אישורים לרשות מכס, הגברת האכיפה בשווקים של הרגולטור, בניית תחזוקה ומאגרי מידע, שזה גם מרשם יבואנים, מאגר מוצרים מאושרים, מאגר היסטוריה של היבואנים.

<איגור דוסקלוביץ: הכנה ותחזוקה של נהלי יבוא, דובר על זה.

<איגור דוסקלוביץ: מתן מענה רגולטורי למסלולי הקלות ומפרי אמון.

<איגור דוסקלוביץ: חשוב גם שמירת יכולת לאומית להמשך פעילות התקינה ואפילו הגברת פעילות התקינה.

<איגור דוסקלוביץ: הנושא הוא מורכב מאוד ודורש השקעה לא מועטה.

<אורי דורי: רק הערה – אצלנו יש 2,500 תקנים, בעולם 25,000.

<אלי גורדון: שלום, אלי גורדון, משרד הבריאות, שירות המזון הארצי.

<אלי גורדון: התבקשתי לייצג את מודל העבודה של שירות המזון הארצי, שהוא גוף פיקוח על מזון שמיוצר ויובא למדינת ישראל.

<אלי גורדון: בשיתוף פעולה עם משרדי ממשלה נוספים, אנחנו עוסקים בעבודה יומיומית שגרתית בתחום של קביעת מדיניות פיקוח, יצירת נהלים, יצירת חקיקת משנה.

<אלי גורדון: כמו כן, עוסקים בפיקוח ישיר על מזון מיובא לצורך הדוגמה ומזון שמיוצר בארץ.

<אלי גורדון: בנוסף לכל הסוגיה של רישוי של יבואן או יצרן במדינת ישראל, ברמת שיטות פיקוח אנחנו משלבים את כל הנושא של ביצוע בדיקות מעבדה בארץ כחלק מבדיקה כללית שנעשית על עסק מזון, גם אם הוא יצרן מזון, וגם אם הוא יבואן מזון.

<אלי גורדון: כיום שירות המזון הוא חלק בלתי נפרד משירותי בריאות הציבור.

<אלי גורדון: לשירותי בריאות הציבור יש מעבדות משלהם שמוכרות ועוסקות בבדיקות מזון.

<אלי גורדון: בנוסף, לפני יותר מ-20 שנה נוצרו הנחיות שלפיהן מעבדה פרטית שקיבלה הכרה ממחלקת מעבדה בשירותי בריאות הציבור ומראש שירותי בריאות הציבור רשאית לעסוק בבדיקה כזו או אחרת שלשם הבדיקה הזו היא קיבלה גם הכרה.

<אלי גורדון: המעבדות האלו נותנות שירות לנו, לשירות המזון, לצורך ביצוע בדיקות מעבדה.

<אלי גורדון: מה משמעות הדבר?

<אלי גורדון: נניח שהוחלט לדגום מוצר מזון מיובא בנמל בעת הכניסה לגבולות מדינת ישראל, אותו משלוח נדגם על-ידי מפקח שירות המזון שנמצא ברמה של תחנת הסגר בנמל עצמו, אלה עובדי שירות המזון בנמלים, בתחנות ההסגר.

<אלי גורדון: הדגימה מועברת לביצוע בדיקות מעבדה שהיבואן מחליט לגביה, ובתנאי שמדובר בבדיקה ראשונית, הבדיקה נעשית לא בעקבות תוצאות בדיקה חריגות הקודמת לה וכולי.

<אלי גורדון: פה היבואן רשאי, לפי הנהלים שמפורסמים גם באתר האינטרנט של שירות המזון, להחליט על מעבדה שבה הוא ירצה לבצע בדיקה.

<אלי גורדון: כמו שאמרתי, מפקח דגם את המשלוח בנמל, מתבצעת יצירת דוגמה שלא ניתן לשנות אותה, ומשם הדוגמה מגיעה למעבדה.

<אלי גורדון: המעבדה מעבירה את תוצאות הבדיקה לגורם שיזם את הדיגום, קרי למפקח על שירות המזון והעתק מתוצאות הבדיקה מגיע ליבואן.

רועי פולקמן: אדוני היושב-ראש, אפשר לשאול שאלה כדי להבין?

רועי פולקמן: כי המטרה הייתה להבין איך הם עשו.

רועי פולקמן: יבואן שמביא מכולה עם מזון יכול לבחור מעבדה פרטית שמאושרת על-ידכם- - -

<אלי גורדון: מוכרת, לא מאושרת.

רועי פולקמן: מוכרת.

<קריאה: לא על-ידי הרשות.

רועי פולקמן: לא, לא, לא, על-ידי משרד הבריאות.

רועי פולקמן: רגע, אני שואל.

רועי פולקמן: אני שואל, יענו לי, אני אבין.

רועי פולקמן: אני מביא מכולה עם טונה.

רועי פולקמן: יש רשימת מעבדות שמשרד הבריאות אישר.

רועי פולקמן: אני יכול לפנות למעבדה כזאת כדי שהם יבדקו, והאישורים שהם בדקו עוברים אליכם ואז אני משחרר את המשלוח?

רועי פולקמן: אתה יכול להסביר איך זה עובד במודל של מזון?

רועי פולקמן: כי אנחנו רוצים להבין איך זה קיים במשרדים אחרים.

<אלי גורדון: אני אחדד שוב, כנראה שלא הייתי מספיק ברור.

<אלי גורדון: כנראה שלא הייתי מספיק ברור, אז אני אחזור על זה.

<אלי גורדון: מפקח של שירות המזון ברמה של תחנת הסגר בנמל – קודם כל, הוא זה שמחליט על ביצוע בדיקה.

רועי פולקמן: כי לא הכול נבדק?

<אלי גורדון: לא הכול נבדק.

רועי פולקמן: זה מדגם.

רועי פולקמן: זה מדגם.

רועי פולקמן: אני כיבואן של המכולה – נניח שלא בחרו אותי.

<אלי גורדון: לאחר שהוחלט על ביצוע בדיקה, מפקח הוא זה שמבצע דיגום מסך כל המשלוח, גם אם זה משלוח של 20 קילו, או אם זה משלוח של 20 טון.

רועי פולקמן: ברור.

רועי פולקמן: זה ברור.

<קריאה: מפקח מטעם הממשלה, נכון?

<אלי גורדון: מפקח של שירות המזון, עובד משרד הבריאות.

<אלי גורדון: לאחר ביצוע הדיגום והגעה עם דוגמה למשרדים שבהם הוא צריך למלא את הטופס המלווה, טופס נטילת הדגימה, שהוא מלווה את הדגימה עד למעבדה, נשאל היבואן אם הוא רוצה להחליט לאיזו מעבדה הוא מעביר.

<אלי גורדון: אם המעבדה הזו עומדת באותם קריטריונים שנקבעו, והמעבדה הזו אכן מוכרת על-ידנו לצורך ביצוע הבדיקה הזו, מונפק טופס נטילת דגימה שאתו הדוגמה מועברת לביצוע בדיקות במעבדה.

<יהודה שגב: כמה עובדים נוגעים בדבר הזה?

<אלי גורדון: לא, אדון שגב, זה לא ככה.

<אלי גורדון: אם רצית את זכות הדיבור, יש לך עוד דקה לדבר.

<אלי גורדון: אני רק אשלים.

<אלי גורדון: תוצאות בדיקה, כפי שאמרתי, מגיעות למפקח.

<אלי גורדון: במידה שהבדיקה חריגה, ומסיבה כזו או אחרת – זה פחות קריטי כרגע לדיון – הוחלט על ביצוע בדיקה חוזרת, כאן היבואן הוא לא זה שמחליט לאן יופנו הדוגמאות, אלא עובד משרד הבריאות, אותו המפקח, או הממונה עליו, מחליטים על העברה למעבדה כזו או אחרת.

אלי כהן: תודה רבה.

אלי כהן: משרד התחבורה, אבנר פלור, לאחר מכן מנכ"ל התאחדות התעשיינים.

<אבנר פלור: צהריים טובים.

<אבנר פלור: אני אציג את הרפורמה שמשרד התחבורה ביצע בנושא מוצרי תעבורה, ואז אני אתייחס לנושא של המעבדות.

<אבנר פלור: משרד התחבורה, בשנה וחצי האחרונות עבד ופעל לביצוע הרפורמה בנושא מוצרי תעבורה.

<אבנר פלור: מתוך כ-20,000 מוצרי תעבורה, שעבור חלק גדול מהם היו דרישות ייחודיות ישראליות, שחלק גדול מהן היו המצאות ישראליות, אנחנו ביטלנו וצמצמנו עד כמה שניתן רגולציה ובירוקרטיה.

<אבנר פלור: מתוך ה-20,000, הגענו ל-70 מוצרים שבהם משרד התחבורה יטפל בתהליך של היבוא.

<אבנר פלור: לגבי שאר המוצרים, הוא יטפל בזה אחרי היבוא, כלומר, בבתי המסחר, באותם המקומות שבהם משווקים ונמכרים אותם המוצרים.

<אבנר פלור: באותו המהלך אנחנו גם כן התאמנו את דרישות התקינה שלנו.

<אבנר פלור: בנושא הרכב הרבה שנים זו תקינה אירופאית או אמריקאית, אבל גם בנושא מוצרי התעבורה, התאמנו את התקינה שלנו ככל הניתן לגבי אותם מוצרים שנקבעו כמוצרים בטיחותיים או כאלה שיש להם תקינה בינלאומית.

<אבנר פלור: התאמנו אותם ככל הניתן לתקינה הבינלאומית, קרי אירופאית או אמריקאית, ולחלק מן המקרים שיש להם תקינה ישראלית.

<אבנר פלור: באותה מסגרת נבחנו כל התקנים הישראלים.

<אבנר פלור: מה שאנחנו ראינו, למעלה מ-50 תקנים ישראלים לא רשמיים, תקנים ישראלים שכבר לא היה צורך בהם מכיוון שלחלק גדול מהמוצרים הייתה תקינה בינלאומית.

<אבנר פלור: ביטלנו את התקנים הישראלים האלה במסגרת הוועדות במכון התקנים.

<אבנר פלור: נשארו בנושא תקנים רשמיים – שמי שיכול לבדוק אותם היום זה רק מכון התקנים – נכון להיום, לגבי מערכות הרכב, קרי מצברים ונוזל לבלמים, רק שני תקנים ישראלים.

<אבנר פלור: בנוסף, ישנם תקנים ישראלים נוספים כמו לגבי אופניים חשמליים וכאלה, שעדיין הם תקנים רשמיים, שמי שבודק אותם זה אך ורק מכון התקנים.

<אבנר פלור: באותה מסגרת של הרפורמה, עד הרפורמה היו שתי מעבדות – מכון התקנים והטכניון, שאחראי לבדוק בדיקות ולבצע פיקוח ובקרה באותם מפעלים, או באותם מקומות שמאושרים על-ידינו.

<אבנר פלור: במהלך השנה וחצי האחרונות נוספה עוד מעבדה, מעבדת אריאל, שמבצעת את הבדיקות האלה.

<אבנר פלור: צמצמנו את הבדיקות.

<אבנר פלור: אם אנחנו מאמצים תקינה בינלאומית, אין צורך בבדיקות מעשיות.

<אבנר פלור: יותר בבדיקות של התיעוד.

<אבנר פלור: צמצמנו את הבדיקות המעשיות שהיו.

<אבנר פלור: היום יש לנו שלוש מעבדות שבודקות את המוצרים.

<אבנר פלור: יש לנו שלוש מעבדות שמורשות על-ידינו לבצע פיקוח ובקרה על אותם המפעלים.

<אבנר פלור: מה שאני יכול לומר לכם שראינו במהלך החודשים האחרונים שוני במחירים של אותן המעבדות אל מול הלקוחות.

<אבנר פלור: יש שוני, ובסוף זה ודאי משפיע על הלקוח הסופי.

<אבנר פלור: עדיין יש לנו עבודה נוספת במסגרת חוק רישוי שירותים לרכב, כפי שחלקכם הגדול יודע, שעבר בקריאה שנייה ושלישית, שמסדיר את כל הנושא של ענפי הרכב השונים.

<אבנר פלור: יכנס גם נושא של יבוא מקביל באופן אינטנסיבי יותר, מוצרים נוספים ניתן לייבא גם ביבוא מקביל – עד היום היו חסמים כאלה ואחרים – וגם התקינה האמריקאית, ניתן יהיה לייבא יותר ויותר מוצרים עם תקינה אמריקאית.

רועי פולקמן: אדוני היושב-ראש, אפשר שאלה?

רועי פולקמן: שאלה קצרה.

רועי פולקמן: אתם פתחתם עוד מעבדה.

רועי פולקמן: הסוגיה שעלתה כאן היא סוגית הפיקוח שלכם.

רועי פולקמן: הרי איך אתה יכול לדעת שאותה מעבדה נוספת, שהיא לא גוף סטטוטורי, היא לא גוף של המדינה, מביאים חלקים רגישים, דברים שהם ענייני בטיחות, אלו מוצרים של תעבורה – איך אתם מוודאים שאין פה תרגילים?

רועי פולקמן: אמרו: הם מעבדה פרטית, אני אשלם לו קצת יותר, תקל עלי בתקנים, תקל עלי בבדיקות.

<אבנר פלור: זה חייב אותנו בשני דברים מרכזיים.

<אבנר פלור: בנוסף לאישור של הרשות להסמכת מעבדות של אותה מעבדה לאותן בדיקות, זה חייב אותנו בהכנת נוהל ברור ושקוף, וזה חייב אותנו גם לפיקוח יותר על אותה מעבדה.

<אבנר פלור: כמו שאתם יודעים, כפי שאמרתי, למעלה מ-40-30 שנה יש שתי מעבדות שעושות עבודת קודש ועבודה מצוינת עם הפיקוח והבקרה שלנו.

<אבנר פלור: זאת אומרת, יש לנו מודל שקיים כבר המון שנים, של שתי מעבדות, בנוסף - - -

<קריאה: אלו לא גופים למטרות רווח.

רועי פולקמן: לא, המעבדה החדשה היא מעבדה למטרות רווח.

רועי פולקמן: הוקמה מעבדה חדשה בגלל שמשרד התחבורה נתן לה אישור.

<סמי שמואל שלום: אבל איך הוא יבחן אותה?

<סמי שמואל שלום: היא קיימת בסך הכול כמה חודשים.

<סמי שמואל שלום: המעבדה של אריאל, כמה זמן היא קיימת?

<אבנר פלור: בערך שנה.

<סמי שמואל שלום: פחות משנה.

<סמי שמואל שלום: זאת אומרת, אתה עוד לא יכול לבחון אותה.

<סמי שמואל שלום: יש למעבדה הסמכה?

רועי פולקמן: הם יצאו לדרך.

<אבנר פלור: היא כבר מאשרת מוצרים, גם מוצרים בטיחותיים.

<סמי שמואל שלום: היא מוסמכת 17025?

<אבנר פלור: אמרתי, היא מאושרת לבדיקות מסוימת - - -

<סמי שמואל שלום: אז היא לא מאושרת ל-17025.

אלי כהן: חברים, תודה.

אלי כהן: אבנר, יש לך עוד משהו להוסיף, אדוני?

רועי פולקמן: רק עוד שאלה אחת, ממש שאלה קצרה.

רועי פולקמן: אתה יכול להגיד מה ההשפעות שראיתם בשנה הזאת על הזמן של הבדיקות ועל המחיר של הבדיקות, אם הייתה השפעה?

רועי פולקמן: אמרת שבמשך X שנים היו שתי מעבדות, נכנסה מעבדה שלישית, מה היו ההשפעות של זה בשוק?

רועי פולקמן: מבחינת היבואנים.

<אבנר פלור: אני אומר שהרפורמה התחילה בחודשים האחרונים, אז אני לא יכול לבוא עם נתונים.

<אבנר פלור: מה שאני אומר, המעבדה נכנסה.

<אבנר פלור: קודם כל, לוחות הזמנים התקצרו לחלק מהמוצרים.

<אבנר פלור: זאת אומרת שליבואנים הייתה עוד אפשרות ועוד אופציה.

<אבנר פלור: וגם לגבי המחירים – שוב, אין לנו פיקוח על המחירים, אבל ככל שנכניס יותר, אז תהיה יותר תחרות.

אלי כהן: תודה רבה.

אלי כהן: חברים, יש לנו עוד עשרה דוברים.

אלי כהן: בשעה 15:00 בדיוק, או לפני, אנחנו מסיימים.

אלי כהן: התאחדות התעשיינים, יהודה שגב, בבקשה אדוני.

<יהודה שגב: צהריים טובים.

<יהודה שגב: אני מבין שתכלית הצעת החוק היא בסופו של דבר להפריט את המעבדות, ודרך הפרטת המעבדות ליצור שני יתרונות – הראשון, הורדת המחיר, והשני הוא הפחתת הרגולציה.

<יהודה שגב: כמייצג התאחדות התעשיינים, אין לי שום בעיה עם העניין הזה.

<יהודה שגב: נהפוך הוא.

<יהודה שגב: כל תעשיין ישמח שהמחירים ירדו, וכל תעשיין ישמח שיהיה לו מגוון מעבדות שהוא יוכל להחליט איזו מהן יותר טובה לבדוק את מוצריו, בין שהוא מייבא חומרי גלם ומוצרים, ובין שהוא מייצא או מייצר חומרי גלם.

<יהודה שגב: ולכאורה אנחנו צריכים לתמוך בהצעת החוק, ואכן אנחנו תומכים בהצעת החוק, אבל לא במתכונתה הנוכחית.

<יהודה שגב: אני רוצה לדבר על שתי התכליות.

<יהודה שגב: הורדת המחיר – אני לא רוצה להתבטא, אז אני אשאר ברמה הרגילה, ואני אומר: המחיר מפוקח על-ידי הממשלה, מה אתם רוצים ממכון התקנים?

<יהודה שגב: תחליטו מה המחירים, ותסדרו את זה.

<יהודה שגב: אני יודע שבמשרד הכלכלה עשו עבודות ובדקו את המחירים בהשוואה בינלאומית, בהשוואה פה בארץ, ואין שום בעיה.

<יהודה שגב: אבל אם נמצאו 600 מיליון שקל כתועלת מהצעת החוק הזו, אז פתרתם את הבעיה.

<יהודה שגב: יש לכם מקור ל-400 מיליון שקל לתת למכון התקנים על-מנת שיעשה את תכנית ההבראה שלו.

<יהודה שגב: מצוין, נגמרה הבעיה.

<יהודה שגב: עכשיו לגבי הבירוקרטיה והרגולציה.

<יהודה שגב: אם אתם שואלים אותי, היא המטרידה, כי הכסף הוא פרומילים מהתוצר וממחירי הבדיקות וממחירי המוצרים.

<יהודה שגב: הבעיה המרכזית היא רגולציה.

<יהודה שגב: אני אומר לכם, אני מסתכל על הצעת החוק ברמה המקצועית.

<יהודה שגב: יש פה בין תחנה אחת לשלוש תחנות נוספות שתתקיימנה בהנחה שהצעת החוק תעבור.

<יהודה שגב: כל תחנה כזאת זה ימים, ואני שמח שהיבואנים תומכים בהצעת החוק הזאת.

<יהודה שגב: כי כל מה שיקרה להם זה עודף רגולציה והעברת האחריות ממכון התקנים למשרדי הממשלה, לאדון איגור והחבורה שלו.

<יהודה שגב: לא סתם ביקשתי תשובה מהחבר ממשרד הבריאות.

<יהודה שגב: 120 איש מתעסקים בעניין הזה, או קצת פחות.

<יהודה שגב: כמה תקנים הוא יקבל בשביל לסדר את העניין?

<יהודה שגב: אז עכשיו אנחנו מייצרים עוד גופים?

<יהודה שגב: אני מקריא מה הוא אמר: מנגנון למכס, מנגנון למידע, מנגנון למאגר, מנגנון להיסטוריה.

<יהודה שגב: מה זה מנגנון?

<יהודה שגב: זה שם קוד לעוד אנשים, ועוד אנשים, ועוד בירוקרטיה.

<יהודה שגב: אני אומר לכם שהצעת החוק הזאת יכולה להיות אחרת, ובחלופות שאני ראיתי ממשרד הכלכלה והחלופה שנבחרה, יש פה עודף רגולציה.

<יהודה שגב: אני אומר את זה לכם, היבואנים, קחו את זה בחשבון.

<יהודה שגב: אנחנו נשב על הטריבונה ונמשיך לחייך.

<קריאה: אני אענה כשתינתן לי האפשרות.

אלי כהן: תודה רבה.

אלי כהן: אנחנו נעבור לנציג משרד האוצר, אמיר רשף.

אלי כהן: לאחר מכן, נציג לשכת המסחר.

<אמיר רשף: אדוני היושב-ראש, אמיר רשף, אגף תקציבים, משרד האוצר.

<אמיר רשף: אני רוצה להתייחס לכמה נקודות שעלו בדיון הזה, ולראשונה לעבודה שהציג דוד בועז, העבודה שהוזמנה על-ידי מכון התקנים.

<אמיר רשף: אתה כותב בעבודה ובמצגת שהצגת כאן שהמחיר לצרכן נקבע על-פי רמת התחרות ולא על-פי העלויות ליבואנים, זה נכון.

<אמיר רשף: אבל כשהעלויות ליבואנים זולות יותר וכשהרגולציה פשוטה יותר ומהירה יותר, והצרכן, במקרה הזה, היבואן, שקונה את שירותי הבדיקות יודע מה הוא מקבל ויודע מה לוחות הזמנים, ויש אווירה של שירותיות ממי שהוא מקבל, אז אנחנו יוצרים מגרש משחקים שהוא מגרש משחקים שיכול להכניס עוד יבואנים לענף.

<אמיר רשף: וכשהרגולציה מסובכת, מורכבת, לוקחת זמן רב ויש סביבה הרבה מאוד עמימות, ואפשר להמציא כל מיני דברים ותהליכים במסגרת הרגולציה, אז אנחנו נמצאים במגרש משחקים שלא נותן ליבואנים חדשים להיכנס.

<אמיר רשף: ליצור רגולציה שתומכת בכניסה של שחקנים חדשים לשוק אנחנו עושים כממשלה בהרבה תחומים.

<אמיר רשף: הצעת החוק הזאת של חבר הכנסת פולקמן עושה את זה בתחום אחד, שזה תחום של בדיקות של מוצרים מיובאים.

<אמיר רשף: אנחנו עושים את זה עם משרדים אחרים – עם משרד הבריאות, ועם משרד הבריאות ואגף התמרוקים, ועם משרד האנרגיה שאחראי על רגולציה של מוצרי חשמל.

<אמיר רשף: אני חושב שהכלי להכניס תחרות הוא להפחית את הרגולציה.

<אמיר רשף: גם אתה אומר שהפחתה של הרגולציה היא יעד מוצדק וראוי, וזה מה שאנחנו עושים בהצעת החוק הזה.

<אמיר רשף: לגבי עניין החישוב והמספרים שהצגת פה – 400 מיליון ו-300 מיליון, אני חושב שהמספרים האלה מאופיינים בהנחות מרחיקות לכת על מה שיקרה למכון ביום שאחרי.

<אמיר רשף: אני חושב שהמכון – ואמרתי את זה ליושב-ראש המכון בישיבה הקודמת – נכנס למצב של תחרות עם יתרון יחסי, יתרון מובהק כי יש לו את העובדים, יש לו את המעבדות ויש לו את הידע.

<אמיר רשף: עכשיו הוא רק צריך לשמור את הלקוחות, וכדי לשמור את הלקוחות, הוא צריך להיות טוב.

<אמיר רשף: הוא צריך לתת שירות טוב, הוא צריך לעמוד בזמנים טובים, הוא יכול להוריד מחירים בלי שהממשלה תעשה את זה, כי בדרך כלל כשמחירים יורדים בצורה משמעותית, זה לא בהכרח על-ידי פיקוח, אלא על-ידי זה שנכנסת תחרות.

<אמיר רשף: וזה מה שהמכון צריך להיערך לו מהיום שהחוק יכנס.

<אמיר רשף: עוד סוגיה שעלתה במצגת זה הסדרת ענף המעבדות.

<אמיר רשף: כן, אנחנו נערכים לזה, וזו אחת הסוגיות שבאות לידי ביטוי בעבודה שעושה עכשיו משרד הכלכלה, ואחר כך גם המשפטים והאוצר ישולבו בנוסח.

<אמיר רשף: זו סוגיה שצריך לתת עליה את הדעת.

<אמיר רשף: לעניין ההסדר הפיננסי – דיבר על זה גם יושב-ראש הוועדה – אנחנו יושבים עם המכון ועם ההסתדרות.

<אמיר רשף: התקיימה פגישת התנעה, כך נקרא לה, בשבוע שעבר.

<אמיר רשף: תתקיים עוד ישיבה מחר עם נציגי ועד העובדים של המכון ונציגי ההסתדרות.

<אמיר רשף: יש בינינו פער בהנחות היסוד ובנקודת המוצא, אבל אני מניח שנדבר ונציג את הנתונים אחד לשני, ובסוף נגיע לפתרון שמניח את דעתם של חברי הוועדה.

<אמיר רשף: לעניין היבוא המקביל, שהתייחס אליו יושב-ראש מכון התקנים, אם הכול כל כך טוב, יומיים-שלושה והכול בסדר - - -

<אורי דורי: בוא תבדוק את זה.

<אמיר רשף: אז מה החשש הגדול?

<אורי דורי: לנו אין שום חשש.

אלי כהן: אמיר, אנחנו לא מקיימים פה דו-שיח, אתה אומר את מה שיש לך ואנחנו מתקדמים.

<אמיר רשף: ונקודה אחרונה למנכ"ל התאחדות התעשיינים.

<אמיר רשף: כשעשינו בחוק ההסדרים את פתיחת התחרות לבדיקת התקן של עמידה בחיבור מפעלים לגז טבעי, לא שמעתי את ההערות האלה מצד ההתאחדות.

אלי כהן: אמיר, זה לא רלוונטי.

אלי כהן: כל אחד כאן יכול להגיד מה שהוא רוצה ומה שהוא מוצא לנכון.

אלי כהן: יש לך עוד משהו להוסיף, אמיר?

אלי כהן: תודה.

אלי כהן: לשכת המסחר, דן.

אלי כהן: סמי, אחרי כן אתה תרצה להתייחס.

אלי כהן: לאחר מכן יושב-ראש ועד העובדים.

אלי כהן: דן, בבקשה.

<דן כרמלי: תודה, אדוני היושב-ראש, עורך דין דן כרמלי, איגוד לשכות המסחר.

<דן כרמלי: חברים, צריך להבין דבר אחד בסיסי, החוליה של בדיקות התאמה לתקן, השלב הזה, זו חוליה מרכזית שהיא כרגע צוואר בקבוק.

<דן כרמלי: והיא צוואר בקבוק לא בגלל שמכון התקנים לא טוב, לא בגלל שהוא לא מכון איכותי, לא בגלל שהוא לא עושה עבודה מצוינת, אלא בגלל שיש כביש, נתיב אחד בלבד במסלול הזה.

<דן כרמלי: הרי ברור הוא שכאשר יש לנו בעיות תחבורתיות, אנחנו סוללים עוד כבישים.

<דן כרמלי: אני אומר את זה במשל ובפרפרזה.

מיכל בירן: המדינה מלאה פקקים, אולי זו לא מטאפורה טובה.

<דן כרמלי: נכון.

<דן כרמלי: צריך עוד להרחיב כי קונים עוד כלי רכב, אבל זה מעיד אולי על כלכלה בריאה.

<דן כרמלי: אין ספק, צריך לעשות עוד הרבה דברים בנושא הזה.

<דן כרמלי: אבל צריך להתחיל לעשות את זה גם במנגנון הבדיקות.

<דן כרמלי: צריך לזכור שהצעת החוק של חבר הכנסת רועי פולקמן בכלל לא מדברת על מכון התקנים.

<דן כרמלי: היא לא תוקפת את מכון התקנים, היא לא חושבת שמכון התקנים הוא מכון רע.

<דן כרמלי: הוא מכון חשוב, הוא מכון סטטוטורי, הוא מכון טוב.

<דן כרמלי: רק צריך לזכור שיש לו שני כובעים.

<דן כרמלי: כובע אחד של המכון הוא כובע שעוסק ביצור סטטוטורי על-פי סמכות סטטוטורית שניתנה לו של התקינה במדינת ישראל.

<דן כרמלי: אנחנו לא דנים בכלל בעניין הזה, ולא לוקחים ממנו את המקום החשוב שבו הוא עושה זאת.

<דן כרמלי: והכובע השני שהוא עוסק בו הוא עוסק בו במצב שכרגע הוא מונופול.

<דן כרמלי: הוא מונופול, זו עובדה.

<דן כרמלי: מונופול בשוק שיכול להיות תחרותי.

<דן כרמלי: מר בועז התייחס בתקציר של הדברים שלו – לי יצא לעבור על כלל העבודה – על איזשהו בג"ץ שפסק, אדוני היושב-ראש, לפני עשר שנים.

<דן כרמלי: לפני עשר שנים גם לא היה צריך אולי ליצור תשתיות תחבורתיות, ולפני עשר שנים – ודרך אגב, זו הדוגמה שבג"ץ נתן – לא היה מקום לפתוח את השמיים לתחרות, אם עסקינן בענייני תחבורה.

<דן כרמלי: ועל כך הוא ביסס את זה, שאין מקום אולי לפתוח את שוק מעבדות היבוא בתקינה לתחרות.

<דן כרמלי: אבל הפלא ופלא, בינתיים גם השמיים נפתחו לתחרות, ובדרך הייתה לנו בקיץ 2011 המחאה החברתית.

<דן כרמלי: פרופסור טרכטנברג, שהיום הוא חבר כנסת, שעמד בראשות הוועדה, שנמצא בדיוק באותה המפלגה שחברת הכנסת בירן חברה בה, קבע באופן חד-משמעי ככלכלן בכיר וכלכלן אובייקטיבי, וועדה שעשתה עבודה, שיש השפעה ישירה לעצם היותו של מכון התקנים מונופול בבדיקות היבוא על המחיר לצרכן ועל יוקר המחיה בישראל.

<דן כרמלי: אין ספק.

<דן כרמלי: תחרות מובילה באופן ישיר להפחתת יוקר המחיה.

<דן כרמלי: אני רוצה להתייחס – וחבר פולקמן נגע בנושא הזה.

<דן כרמלי: הוא אמר שעל-פי עבודה אובייקטיבית של משרד הכלכלה ומשרד האוצר, העלות הישירה והזהירה – חבר הכנסת פולקמן השתמש במושג זהירה – למשק היא בין 600-500 מיליון שקל.

<דן כרמלי: אנחנו ראינו גם כן את העבודה הזאת.

<דן כרמלי: דרך אגב, היא באמת הערכה זהירה בלבד, כי יש לזה השפעה הרבה יותר רחבה.

<דן כרמלי: קחו בחשבון שהיום, בצוואר הבקבוק הזה, חלק מהיבואנים בכלל לא רוצים להיכנס, המשק לא נחשף לתחרות.

<דן כרמלי: חלק מהיבואנים מוותרים על התענוג לייבא מוצרים ולעבור את התהליך הזה.

<דן כרמלי: ולכן, גם כאן, מכיוון שאין תחרות, יש איזושהי שליטה גם של יבואנים גדולים מסוימים, וגם של יצרנים מקומיים, על שוק מאוד מאוד מצומצם.

<דן כרמלי: נקודה אחת חשובה, נגע בה חבר הכנסת מיקי זוהר – וכאן, אדוני היושב-ראש, אני מסיים – הדאגה האמתית – והיא נכונה – של חבר הכנסת זוהר בנושא הזה היא דאגה לבטיחות הציבור.

<דן כרמלי: אין ספק שזה תפקידו של מכון התקנים כשהוא בודק מוצרים שנכנסים לשוק הישראלי, לבדוק את בטיחות המוצר לציבור ולדאוג לבריאותו של הציבור.

<דן כרמלי: אבל חברים, יש לנו זרוע ארוכה של משרד הכלכלה, הרשות להסמכת מעבדות.

<דן כרמלי: זרוע דומה קיימת בכל מדינה מתקדמת.

<דן כרמלי: היא מסמיכה מעבדות, היא מפקחת עליהם.

<דן כרמלי: היא זרוע ישירה של הממשלה, היא לא גוף פרטי שנותן הסמכה למעבדות או שיש לו אינטרסים פרטיים מעבר לבדוק את זאת שהמעבדות שמוסמכות הן אכן מעבדות ראויות שיכולות לבדוק ולעמוד בדרישות של בדיקה טכנולוגית אמתית שתיתן את התשובה האמתית לכך שהמוצר שנכנס לחיי השוק במדינת ישראל הוא בטוח ובריא לציבור לשימוש.

<אורי דורי: רק לידיעתך, ההסמכה היא תהליך - - -

אלי כהן: לא, אנחנו נוותר.

אלי כהן: נעבור ליושב-ראש הוועד, סמי, ואחריו – אתי פלר, מנכ"לית הרשות להסמכת מעבדות.

אלי כהן: סמי, בבקשה.

<סמי שמואל שלום: שלום לכולם.

<סמי שמואל שלום: סמי, יושב-ראש ועד העובדים.

<סמי שמואל שלום: רק הערה לחבר הכנסת פולקמן.

<סמי שמואל שלום: אנחנו כבר מכירים כמה שעות, נכון?

<סמי שמואל שלום: להגיד בכזה דיון שדן במכון התקנים שאתה משלם הרבה על סכיני גילוח כאשר למכון התקנים אין קשר לסכיני גילוח - - -

רועי פולקמן: נתתי דוגמה ליבוא מקביל.

<סמי שמואל שלום: בוא ניתן דוגמה על משהו אחר.

<סמי שמואל שלום: בוא ניתן דוגמה שמחירי המזון יקרים, כולם מסכימים, נכון?

<סמי שמואל שלום: מחאת המילקי, במשרד הבריאות, כמו שכרגע הוא תיאר – יש מודל, יש פתיחה לתחרות, עושים שופינג, ועושים מה שהם רוצים, ועדיין ממשיך יוקר המחייה במזון.

<סמי שמואל שלום: אז איפה פה משרד הבריאות?

<סמי שמואל שלום: אני לא רואה שהמודל עובד פה.

רועי פולקמן: איפה שפתחנו זה ירד, סמי.

רועי פולקמן: איפה שפתחנו – בבשר זה ירד.

<סמי שמואל שלום: אני לא יודע מה ירד.

<סמי שמואל שלום: אני לא יודע איפה ירד.

<סמי שמואל שלום: אני לא יודע.

רועי פולקמן: בגבינות קשות זה ירד.

רועי פולקמן: היו חסמים ביבוא.

<סמי שמואל שלום: אני לא יודע איפה זה ירד - -

רועי פולקמן: אני אומר לך.

<סמי שמואל שלום: - - ומתברר שזה לא עוזר.

<סמי שמואל שלום: בקשר לבג"ץ של אל-על, יש גם בג"ץ של בתי הסוהר.

<סמי שמואל שלום: אל תשווה הנאה, לטייל בחו"ל, לבין אכיפה.

<דן כרמלי: ידידי, לא דיברתי על הבג"ץ של אל-על, דיברתי על הבג"ץ שכיוון אליו מר בועז.

<סמי שמואל שלום: רק את הסיסמאות אני לא מבין כנראה.

אלי כהן: חברים, אין דו-שיח.

אלי כהן: סמי, יש לך עוד שתי דקות.

אלי כהן: בבקשה.

<סמי שמואל שלום: כשאתה אומר יבוא מקביל – תקראו את ועדת לנג – יש לך בעיה שיבואנים הם קמעונאים, ויש שטחי מדף, ויש מחירי היצף, ויש אחריות לתיקונים, ואלו הבעיות של היבוא המקביל ולא מכון התקנים הישראלי.

<סמי שמואל שלום: תקראו את הדוחות, אתם מפיצים כל הזמן דוחות של מאות עמודים, לא אני.

<סמי שמואל שלום: אני קורא אותם בלילות, ואני שואל, אתם לא יודעים מה אתם כותבים?

<סמי שמואל שלום: תקראו.

<סמי שמואל שלום: מה קשור מכון התקנים ליבוא מקביל?

<סמי שמואל שלום: סיסמה?

<סמי שמואל שלום: חלק מהסיסמאות כמו שעכשיו שמענו – שמים פתוחים, סכיני גילוח, כל הסיפורים האלה.

<דן כרמלי: את זה בג"ץ אמר.

<דן כרמלי: אולי בג"ץ מבחינתך הוא - - - סיסמאות.

<סמי שמואל שלום: אני אומר לכם שיש לי ממה לדאוג, סלח לי, חבר הכנסת פולקמן.

<סמי שמואל שלום: רק השבוע איגור פרסם מודעות – יש פה ילדים ויש פה נכדים – על צעצועים מסוכנים.

<סמי שמואל שלום: מכון התקנים בדק צעצועים, הכשיל את הבדיקה, ביקש מהיבואן שיגיע לעשות סילוק ליקויים, היבואן שם פס, יצא לשוק, מכר את המוצרים.

<סמי שמואל שלום: יש היום צעצועים שמסתובבים אולי אצל הילדים שלכם, אולי אצל הילדים שלך, פולקמן, אין לך אפילו מושג מה קורה.

<סמי שמואל שלום: היבואן מכר, עכשיו נראה אתכם תובעים אותו.

<סמי שמואל שלום: נגיד שיש מעבדה פרטית – אני רוצה להאמין שהמעבדות הפרטיות, כולן יהיו טובות.

<סמי שמואל שלום: אבל מה לעשות?

<סמי שמואל שלום: אנחנו צריכים גם להתפרנס.

<סמי שמואל שלום: אז אני מניח שאותה מעבדה תפחד מהיבואן הזה כי אחרת הוא לא יבוא אליה בבדיקה הבאה כי היא הכשילה אותו, כי היא קשוחה מדי.

<סמי שמואל שלום: אז אתם רוצים שזה מה שיקרה?

<סמי שמואל שלום: אתם חושבים שרק זה?

<סמי שמואל שלום: הנה, על מוצרי חשמל גם פרסם איגור השבוע.

<סמי שמואל שלום: מוצרי חשמל – טוסטרים שעלולים להידלק וכדומה, סירי טיגון וכדומה.

<סמי שמואל שלום: אותו דבר, מכון התקנים בדק התחשמלות, העיר את הכול, פנה למשרד הכלכלה, הודיע שיש בעיה, ומכרו.

<סמי שמואל שלום: אז בגלל שמכון התקנים לא מפחד מהבדיקה ועומד מאחורי מכון הבדיקות שלו, והעובדים לא נרתעים כי אין פה את עניין של בוא תשלם לי, הוא הודיע למשרד הכלכלה בזמן, משרד הכלכלה עשה את האכיפה שלו והעניש.

<סמי שמואל שלום: אני לא יודע כמה זמן ייקח להעניש אותו ואין לי מושג בכמה בתים יש עכשיו גם את הצעצועים האלה וגם את הטוסטרים.

<סמי שמואל שלום: אני לא יודע אם קראתם, חברי הכנסת, או האנשים פה, את העבודה שעשו פה במכון התקנים, עורך הדין סמואל וממלא מקום המנכ"ל – יש עשרות בעיות בחוק.

<סמי שמואל שלום: מה שאני רוצה להגיד: כבר אמרתי לך בזמנו, אתם רוצים לחוקק חוק?

<סמי שמואל שלום: אפשר לשנות את החוק ולעשות רפורמה במכון התקנים – את התורים שהוא מתאר, את השירות שאתם מתארים.

<סמי שמואל שלום: אפשר לעשות הרבה דברים, אפשר לעשות קבלנות משנה מתחת, שמכון התקנים ייקח את כל הפעילות שאתם מתארים – הרי עכשיו לקחת 120 עובדים ולהעביר אותם למשרד הכלכלה זה לא "ישראבלוף"?

<סמי שמואל שלום: מה, אנחנו משגעים את המערכות?

<סמי שמואל שלום: להקים עכשיו מערכת מידע ב-150 מיליון שקל במקום מה שיש במכון התקנים זה לא "ישראבלוף"?

<סמי שמואל שלום: אנחנו באנו לרמות?

<סמי שמואל שלום: אני לא חושב, בטח לא בכנסת ישראל.

<סמי שמואל שלום: אז אני חושב שהחוק הוא לא טוב.

<סמי שמואל שלום: הרעיון הוא טוב, החוק הוא לא טוב, בטח לא כמו שהוא מנוסח, בטח לא כמו שהוא מקריב את מכון התקנים ואת העובדים שלו.

<סמי שמואל שלום: אני רוצה רק להוסיף בסוף את עניין העובדים, ודיברנו על זה כמה פעמים.

<סמי שמואל שלום: לצערי הרב, חוץ מפגישה שהייתה עם חבר הכנסת פולקמן, ופגישה שמחר אמורה להיות באוצר, אחרי שלא הצלחנו להתניע אפילו – לדעתנו אפילו לא מצאנו את המפתח בשביל להתניע, ישיבת התנעה - - -

<אמיר רשף: תשאל את - - - שהוא היה עם האוצר, והוא אמר - - -

אלי כהן: סמי, שני משפטים אחרונים.

<סמי שמואל שלום: בנושא העובדים, כמו שאמרתי, אסור לזרוק את העובדים.

<סמי שמואל שלום: מדובר פה על עובדים שמשך עשרות שנים הגנו על המשפחות שלכם, עליכם, בדקו את הכול כמו שצריך, עדיין בודקים, מגיעים בכל יום לעבודה בידיעה שמחר מישהו יכול להוריד להם את הסכין על הראש, או את הגרזן.

<סמי שמואל שלום: אנחנו נמצאים באיזושהי מצוקה.

<סמי שמואל שלום: אני מצפה לשני דברים – א', שיהיה חוק טוב.

<סמי שמואל שלום: גם כצרכן אני מצפה.

<סמי שמואל שלום: ב', תדאגו לעובדים ולמכון התקנים הישראלי.

<סמי שמואל שלום: נכון לרגע זה לא זה ולא זה מטופל.

אלי כהן: תודה רבה.

אלי כהן: אתי פלר, ולאחר מכן איתמר ממחלקת המידע והמחקר של הכנסת.

אלי כהן: אתי, בבקשה.

<אתי פלר: תודה רבה, היושב-ראש.

<אתי פלר: לרשות אין הרבה מה להתייחס כרגע משום שטרם ראינו את החלופה שנבחרה ב-RIA.

<אתי פלר: אני מאמינה שלאור העובדה שזה דיון בין משרדי הממשלה, זה יהיה בהתאם לחוק הרשות ולהיקף העבודה שהרשות יכולה לספק למדינה.

<אתי פלר: כשנקבל את הטיוטה, נתייחס.

<אתי פלר: תודה רבה.

אלי כהן: תודה רבה, אתי.

אלי כהן: איתמר מהממ"מ, ולאחר מכן נציג ההסתדרות.

<איתמר מילרד: צהריים טובים, איתמר מילר ממרכז המחקר.

<איתמר מילרד: מרכז המחקר ערך מסמך לבקשת חבר הכנסת רועי פולקמן, לבקשת הוועדה בנושא פתיחת שוק היבוא לתחרות.

<איתמר מילרד: לפי מדד התחרותיות הבינלאומי, ישראל מדורגת במקום ה-55 מבחינת חסמי יבוא לא מכסיים.

<איתמר מילרד: הסרת חסמים עשויה להביא להקטנת יוקר המחיה, הגדלת הפריון תוך כדי תמיכה בייצור המקומי מכיוון שמרבית המוצרים המיובאים משמשים את הייצור המקומי.

<איתמר מילרד: בחנו את ההשפעה האפשרית של פתיחת השוק לתחרות ומצאנו כי פתיחת השוק עשויה להגביר את התחרות בשל הכניסה של שחקנים חדשים בתחום בדיקות היבוא, עשויה להביא להקטנת עלויות הבדיקה וקיצור זמני הבדיקה בחלק מהמוצרים.

<איתמר מילרד: עם זאת, קיים חשש שחלק מהגורמים כפתיחת השוק תביא לירידה באיכות הבדיקות וסיכון הציבור.

<איתמר מילרד: פתיחת השוק לתחרות עשויה לפגוע במכון ולהביא לירידה במספר עובדיו.

<איתמר מילרד: לפתיחת השוק לתחרות עלויות שיושתו על תקציב המדינה, ביניהם פיצויים לעובדים, שדרוג מערכות מידע אצל הממונה על התקינה, שיפוי המכון ועוד.

<איתמר מילרד: אנחנו נעלה את המסמך היום לאתר.

אלי כהן: אחרי שזה עולה לאתר, גם לאתר הוועדה.

אלי כהן: אנחנו בכל מקרה נדאג שזה יהיה באתר הוועדה.

<איתמר מילרד: אנחנו מעלים את המסמך לאתר של הממ"מ בכנסת, אבל אין בעיה להעביר את זה לאתר הוועדה.

אלי כהן: תעלי את זה, למען הסר ספק, גם באתר הוועדה, שכולם יוכלו להיות.

אלי כהן: נציג ההסתדרות, ולאחר מכן יהיו לנו עוד שלושה דוברים מהמעבדות הפרטיות.

אלי כהן: אלי, בבקשה.

<אלי גרשנקרוין: אלי גרשנקרוין, אגף כלכלה.

<אלי גרשנקרוין: כבוד היושב-ראש, אני אתייחס בקצרה לשתי נקודות שעלו פה.

<אלי גרשנקרוין: נקודה ראשונה, אנחנו מתייחסים ברצינות לעבודה של דוד בועז, ולא שותפים לתפיסת העולם האופטימית של משרד האוצר.

<אלי גרשנקרוין: אנחנו חושבים שאם הצעת החוק תעבור, יהיו לה משמעויות מרחיקות לכת על העובדים, ולכן גם כשמדברים על הסכמי הפרישה, צריכים לקחת את זה בחשבון.

<אלי גרשנקרוין: אנחנו לא חושבים שזה משהו שולי.

<אלי גרשנקרוין: כמו שאמיר אמר, אנחנו אכן התחלנו בהידברות, אבל זה ממש בהתחלה, וקשה להגיד אם יש נכונות אמתית מצד משרד האוצר להתקדם אתנו בהקשר הזה.

<אלי גרשנקרוין: הנושא השני שאני רוצה להתייחס אליו הוא העובדה שדיברנו גם עם חבר הכנסת פולקמן בעניין.

<אלי גרשנקרוין: ככלל שתקודם החקיקה, אנחנו רוצים שבתוך החוק יופיע סעיף שאומר שהסכמה עם העובדים היא תנאי לקידום ולביצוע הרפורמה הזאת, כמו שהיה בחוקים קודמים וברפורמות קודמות בנושא הזה.

אלי כהן: תודה רבה.

אלי כהן: שלושה דוברים אחרים – "סיסטם בע"מ".

אלי כהן: עד שלוש דקות.

אלי כהן: לאחר מכן "איזוטופ", ואחרון יהיה ITL.

<שמעון בויקו: שמעון בויקו, מנכ"ל "סיסטם מעבדות מתקדמות".

<שמעון בויקו: אני רציתי להגיד לכם שהתחרות קיימת.

<שמעון בויקו: בואו ניקח את כל התחומים – תחום של מזון, תחום של קוסמטיקה, תחום של כימיה, תחום של בנייה, תחומים של חשמל, של אלקטרוניקה – התחרות קיימת, המעבדות עובדות.

<שמעון בויקו: יושבים פה נציגים של שלוש מעבדות.

<שמעון בויקו: אנחנו מעסיקים יותר מ-1,000 עובדים.

<שמעון בויקו: אנחנו עובדים.

<שמעון בויקו: כל העניין הוא שאם מעבדה מסוימת – מתחרה שלי, אנחנו לא כל כך אוהבים אחד את השני, אנחנו מתחרים.

<שמעון בויקו: אבל הם עושים בדיקות צמנט פה בארץ.

<שמעון בויקו: אותה בדיקה, אותו תקן, תקן שבגדול הוא מאומץ.

<שמעון בויקו: הם לא יכולים לעשות בדיקת צמנט עבור יבוא.

<שמעון בויקו: עבור יצרן מקומי, עבור מזמין מקומי, הם כן יכולים לעשות.

<שמעון בויקו: אותו דבר אני.

<שמעון בויקו: אנחנו יכולים להביא עשרות דוגמאות שאותן הבדיקות בהתאם לתקנים רשמיים, אנחנו עושים אותן, מבצעים אותן, רק עבור יבואנים אנחנו לא יכולים לעשות.

<שמעון בויקו: דואגים למכון התקנים – זה בסדר, צריכים לדאוג למכון התקנים, ואני יוצא מכון התקנים.

<שמעון בויקו: זה גוף מאוד יוקרתי, מעסיק אנשים נהדרים.

<שמעון בויקו: אני מצדיע להם.

<שמעון בויקו: אבל אתם יודעים שהיום חסרים עובדים?

<שמעון בויקו: אתם יודעים שאין היום מהנדסים?

<שמעון בויקו: עובדים אצלי עשרות עובדים פורשי מכון התקנים.

<שמעון בויקו: יש לי מנהל איכות, יש פה את מנכ"לית הרשות להסמכת מעבדות, היא מכירה אותו.

<שמעון בויקו: הוא בן 80.

<שמעון בויקו: עובד.

<שמעון בויקו: יש צורך בעובדים.

<שמעון בויקו: מה, אתם פוחדים שעובדים לא ימצאו עבודה?

<שמעון בויקו: חסרים פה עובדים, חסרים פה מהנדסים, חסרים בעלי מקצוע.

<שמעון בויקו: אני רציתי לדבר על המצגת שראינו פה.

<שמעון בויקו: כתוב פה מעבדות לא רווחיות.

<שמעון בויקו: בסך הכול במכון התקנים יש שבע מעבדות.

<שמעון בויקו: מתוך שבע מעבדות, שש רווחיות.

<שמעון בויקו: אז זה לא מעבדות לא רווחיות, אלא בדיקות לא רווחיות.

<שמעון בויקו: אתם יודעים מה?

<שמעון בויקו: תציגו רשימה של בדיקות לא רווחיות, אני אקלוט את הבדיקות האלה.

<שמעון בויקו: אני אקלוט את הבדיקות האלה.

<שמעון בויקו: לפי דעתי, מושג כזה לא קיים.

<שמעון בויקו: אין בדיקות לא רווחיות.

<שמעון בויקו: אני יכול להגיד לכם שאנחנו עובדים עבור כל משרדי הממשלה – משרד הביטחון, משרד התחבורה, משרד האנרגיה, משרד הבינוי והשיכון.

<שמעון בויקו: כל מכרז שהם מפרסמים, הם מפרסמים על סל בדיקות, ואתי פלר יודעת.

<שמעון בויקו: הם דורשים 150 בדיקות.

<שמעון בויקו: 150 בדיקות, שלכל בדיקה תהיה הסמכה.

<שמעון בויקו: מתוך 150 בדיקות, בסך הכול יש גרעין של בדיקות שוטפות שמבצעים אותן באופן שוטף, ויש עשרות בדיקות שמבצעים אותן פעם בשנה.

<שמעון בויקו: עכשיו יצא מכרז של נתיבי ישראל, החבר'ה יודעים פה.

<שמעון בויקו: יש בדיקה שהם הכניסו – אני עובד עם נתיבי ישראל עשר שנים, לא ביצעו אף פעם בדיקה כזו.

<שמעון בויקו: אנחנו, שמעסיקים מעבדות, עשרות אלפי עובדים, לא אומרים שאנחנו עושים בדיקות לא כלכליות.

<שמעון בויקו: אין דבר כזה.

<שמעון בויקו: מי שרוצה לתת סל בדיקות, צריך לדעת שצריכים לתת סל שלם של בדיקות.

<שמעון בויקו: זה הכול.

<שמעון בויקו: תודה רבה.

<סמי שמואל שלום: כשהוא לא היה כלכלי, הוא פשוט סגר את הבסטה.

<גילה אלקובי: גילה אלקובי, סמנכ"ל "איזוטופ".

<גילה אלקובי: ראשית, אני רוצה להצטרף לדברים של מנכ"ל "סיסטם", ואני רוצה להוסיף עליהם.

<גילה אלקובי: ראשית, היה לנו הכבוד לארח את חברי הוועדה לביקור אצלנו.

<גילה אלקובי: אני חושבת שאין כמראה עיניים.

<גילה אלקובי: אני חושבת שלהגיע לביקור במעבדה פרטית כמונו שמעסיקה מעל ל-500 עובדים, עם עשרה סניפים בכל רחבי הארץ, מחזיקה בציוד הבדיקה המתקדם מסוגו בארץ בתחום הבניה והסלילה, לדעתי, כבוד ותפארת למדינת ישראל.

<גילה אלקובי: שנית, לגופו של עניין, אני רוצה להתקשר למה שאמר שמעון בויקו לפני דקה בעניין בדיקות צמנט ולהוסיף גם את נושא בדיקות הברזל בתור דוגמה.

<גילה אלקובי: מדינת ישראל נתנה לנו, אתם נתתם לנו את הסמכויות לבצע בדיקות התאמה לתקן.

<גילה אלקובי: אנחנו לא סתם מעבדה פרטית.

<גילה אלקובי: אנחנו לא סתם עוד מעבדה פרטית שרוצה לבדוק יבוא.

<גילה אלקובי: לא.

<גילה אלקובי: אנחנו מעבדה שקיבלה את הכוח ואת הסמכות ממדינת ישראל באמצעות הממונה על התקינה, שיושב כאן, איגור, וקודמו, גרישה דייטש, שלהם יש קריטריונים מחמירים מאוד של היעדר ניגוד עניינים ואיתנות כלכלית, וכל אותם קריטריונים חשובים שעליהם דובר פה כאילו הם לא קיימים.

<גילה אלקובי: הם קיימים.

<גילה אלקובי: יש את אמות המידה של מנכ"ל משרד הכלכלה.

<גילה אלקובי: כל מעבדה שרוצה להיות מעבדה מאושרת, חייבת לעמוד בשורה מחמירה מאוד מאוד של קריטריונים.

<גילה אלקובי: ועובדה שמדובר במועדון מצומצם מאוד.

<גילה אלקובי: אנחנו מדברים על מעט מאוד מעבדות שמצליחות לעבור את הרף הזה.

<גילה אלקובי: זה רף קשה.

<גילה אלקובי: מנגד, קיימת הרשות הלאומית להסמכת מעבדות שבודקת את הכשירות המקצועית שלנו.

<גילה אלקובי: כשאנחנו באים לבצע בדיקות התאמה על התקן לברזל פה במדינת ישראל, אבל לא ביבוא, כמו שאמר שמעון בויקו, זה אותו תקן בדיוק.

<גילה אלקובי: "איזוטופ" יכולה לבדוק מוטות ברזל וברגים בפרויקטים הכי מסווגים במדינת ישראל של משרד הביטחון, משרד השיכון, רכבת ישראל וכן הלאה, אבל את אותו התקן, את אותו הברזל, אם הוא מגיע באנייה בשערי הנמל, אותה אנחנו לא יכולים לבדוק.

<גילה אלקובי: אותו התקן, אין שום הבדל.

<גילה אלקובי: הכשירות המקצועית נבדקת, כמו שאמרתי, על-ידי הרשות הלאומית להסמכת מעבדות.

<גילה אלקובי: רק בשנה שעברה, ב-2015, עברנו מעל ל-30 ימי בדיקה.

<גילה אלקובי: מדובר גם בעלויות כספיות כבדות וגם במשטר מקצועי נוקשה שאנחנו חייבים לעמוד בו.

<גילה אלקובי: מכשור הבדיקה שלנו נבדק, מבצע הבדיקות, כל הגורמים המקצועיים, כל מערכת האיכות וההתאמה ל-17025, מי ששאל קודם לגבי התקן הבין-לאומי.

<גילה אלקובי: אנחנו עומדים בסטנדרטים מאוד מאוד גבוהים.

<גילה אלקובי: למה אנחנו לא רשאים לבדוק את אותו הברזל שמגיע בשערי הנמל?

<גילה אלקובי: למה?

<גילה אלקובי: למה?

<גילה אלקובי: בגלל איזושהי בירוקרטיה שממציאים פה, שזה צריך לעבור דרך מיליון פקידים?

<גילה אלקובי: לא, יהיה מאגר אחד של נתונים, בדיוק כפי שהוצע, יבואן לא יוכל לדלג ממעבדה למעבדה, מנגנוני פיקוח בסיסיים.

<גילה אלקובי: אבל אל תשכחו את העיקר – מדובר פה על מעבדות פרטיות שלא ממומנות על-ידי מדינת ישראל, אלא עומדות על רגליהן בכוחות עצמן, עם יכולות מקצועיות, מפוקחות על-ידי המדינה.

<גילה אלקובי: אין שום סיבה שלא לפתוח את השוק הזה לתחרות.

<אופיר גמליאל: אופיר גמליאל, אני מנכ"ל מעבדת ITL.

<אופיר גמליאל: אנחנו מתמחים בתחום האלקטרוניקה והחשמל.

<אופיר גמליאל: ישנן מעבדות בודדות בתחום האלקטרוניקה והחשמל שקיימות מעל 20 שנה ומוכרות בעולם.

<אופיר גמליאל: מעבדות בין-לאומיות שהוציאו עשרות אלפי תעודות ונמצאות בחזית הטכנולוגיה עם ההיי-טק והייצוא הישראלי.

<אופיר גמליאל: מה שקורה היום, אנחנו נותנים אישורים לארצות-הברית, לאירופה, לכל העולם.

<אופיר גמליאל: יצואן ישראלי שמייצא לחו"ל, עם אותן תעודות שהוא ייצא לארצות-הברית, ברזיל וכל העולם, מנסה להיכנס לארץ, הוא לא יכול.

<אופיר גמליאל: המכון מבקש ממנו לחזור על הבדיקות כי הוא לא מכיר במעבדה שיושבת בלוד שמאושרת על-ידי משרד הכלכלה.

<אופיר גמליאל: היו אמורים להגיע לפה לקוח אחד או שניים שהם תקועים כרגע.

<אופיר גמליאל: לקוח אחד ויתר והחליט שהוא לא משווק את המוצרים שלו בישראל, השוק פה קטן, הוא משווק רק בעולם, בגלל החסמים והבירוקרטיה של המכון.

<אופיר גמליאל: לקוח שני פנה אלי וביקש את העזרה שלי.

<אופיר גמליאל: אני פניתי למשרד הכלכלה כדי לנסות לעזור לו.

<אופיר גמליאל: המצב הנוכחי הוא פשוט בלתי סביר.

<אופיר גמליאל: בנוסף לכך אנחנו נבדקים באמות המידה הכי גבוהות של העולם.

<אופיר גמליאל: אנחנו נושאים באחריות מקצועית במיליוני דולרים.

<אופיר גמליאל: הציבור בישראל יכול להיות סמוך ובטוח שבתחום האלקטרוניקה והחשמל שום ילד לא יישרף.

<אופיר גמליאל: אנחנו יודעים לבדוק טוסטרים.

<אופיר גמליאל: אם אנחנו בודקים מוצרים צבאיים מתקדמים מאוד שנמכרים להודו ולכל העולם, אז בטוח שאנחנו נוכל לבדוק מקררים, טוסטרים ומזגנים.

<אופיר גמליאל: זה בטל בשישים.

<אופיר גמליאל: מהבחינה הזאת אנחנו קוראים לכם לקדם את החוק.

<אופיר גמליאל: כרגע יצואנים שמייצרים בחו"ל תקועים ונדרשים לבדוק מחדש את המוצרים שלהם.

אלי כהן: תודה רבה.

אלי כהן: התייחסות קצרה נוספת ממשרד ראש הממשלה, משירה.

אלי כהן: בבקשה.

<שירי נוימן: רק רצינו להוסיף לפרוטוקול - - - רגולציה, אנחנו חושבים שההצעה הזאת זו הצעה שמפחיתה את הנטל הרגולטורי, ואנחנו סומכים על הגורמים המקצועיים במשרד הכלכלה שלוקחים בחשבון את כל השיקולים הרלוונטיים שעלו פה כדי להציע חלופה שתאזן, תפחית את הנטל, ותשמור על האינטרסים.

רועי פולקמן: משפט.

רועי פולקמן: דיברו פה הרבה על נתונים.

רועי פולקמן: יש כאן שני גופים, אחד, הממשלה, ארבעה משרדי ממשלה – המשפטים, הבריאות, האוצר והכלכלה.

רועי פולקמן: שניים, הכנסת, מרכז המחקר והמידע של הכנסת.

רועי פולקמן: שניהם הוציאו דוח אדוני, דוד בועז, שאומר דברים כמעט הפוכים ממה שאתם כתבתם.

רועי פולקמן: אני חייב לומר, אני אומר את זה לפרוטוקול, בעיני אלה הגופים הממלכתיים – אחד זו הכנסת ושתיים זו ממשלת ישראל – שמדברים על הערך הכלכלי המשמעותי בפתיחת השוק לתחרות וההשפעה של זה על יוקר המחיה.

רועי פולקמן: אחד, אני חושב שצריך להפסיק עם המסחרה של הדיבור על נתונים.

רועי פולקמן: אני מצפה ממשרדי הממשלה להתקדם עם העניין.

רועי פולקמן: בשיחות שהיו לי עם ועד העובדים, המספר המקסימלי שדיברו עליו היה אולי 250-200 עובדים.

רועי פולקמן: אצלכם בדוח זה כבר הגיע ל-500.

<סמי שמואל שלום: סליחה, סליחה, סליחה, סליחה.

<סמי שמואל שלום: לא אמרנו - - -

רועי פולקמן: זה מה שאמרתם אצלי בשיחות.

רועי פולקמן: יש לי את זה על הלוח רשום עדיין.

<סמי שמואל שלום: אני גם צילמתי מה ש - - -

אלי כהן: חברים, אני חייב לסכם.

אלי כהן: משפט אחרון.

רועי פולקמן: משפט אחרון.

רועי פולקמן: לגבי עניין הבטיחות אני אגיד שככל שזה ישתפר – הסכנה היום היא לא היכולת של מעבדות פרטיות, אלא יבוא לא מפוקח באינטרנט.

רועי פולקמן: ככל שהרגולציה תהיה הגיונית וסבירה והמחירים – בסוף האזרח הישראלי הוא לא מפגר, השוק הוא גלובלי, ולכן מה שקורה הוא שמביאים את הדברים מחו"ל בלי בקרה ובלי פיקוח, והילדים של כולנו בסכנה הרבה יותר גדולה היום עם מכון התקנים משהם יהיו מחר עם פתיחת השוק למעבדות פרטיות.

אלי כהן: חברים, אנחנו נועלים את הדיון.

אלי כהן: אני רק רוצה להגיד שני דברים – אחד, אנחנו מחכים לנוסח המעודכן.

אלי כהן: משרד הכלכלה צריך לסיים את הנוסח.

אלי כהן: הדבר השני, משרד האוצר ונציגות העובדים – תתקדמו.

אלי כהן: תודה רבה, הישיבה נעולה.